Manba: www.ixlos.org July 17, 2018\nБу борада уларнинг Маккадаги бошқа оилалардан ҳеч қандай фарқи йўқ эди. Расулуллоҳ соллаллоҳу алайҳи ва салламнинг амакилари Абу Лаҳаб Бани Ҳошимдаги кофирларнинг энг катта номояндаларидан бири эди. У Расулуллоҳ соллаллоҳу алайҳи ва саллам даъватни ошкора қилганларидаёқ исломга қарши адоватини кўрсатди. Ўзи қарши чиққани етмагандек, одамларни ҳам у кишига эргашишдан тўсиш йўлида қўлидан келган бор ҳийла-найрангини ишга солди. Хотини Умму Жамил бинти Ҳарб Умавийя, икки ўғли Утба ва Утайбалар ҳам бу ишларда унинг ёнида турдилар. Улар Расулуллоҳ соллаллоҳу алайҳи ва салламга озор бериш мақсадида Расулуллоҳ соллаллоҳу алайҳи ва салламнинг қизлари Руқайя ва Умму Кулсумни талоқ қилиб юборишди. Утба отасига қўшилиб Расулуллоҳ соллаллоҳу алайҳи ва салламга озор берар эди. Ҳатто Расулуллоҳ соллаллоҳу алайҳи ва саллам уни дуойи бад қилдилар. У сафарга чиққанида шерга ем бўлди. Қурайш Бани Ҳошимни қуршов қилганида ҳам Абу Лаҳаб Бани Ҳошимга қўшилмади. Ҳатто Бадр ғазотида Расулуллоҳ соллаллоҳу алайҳи ва салламга қарши жанг қилишга ўзи чиқа олмагани учун ўрнига тўрт минг дирҳамга Ос ибн Ҳишом ибн Рабиани ёллади. Абу Лаҳаб кофир ва қайсарлик бобида зарбулмасал бўлсада, у Бани Ҳошимдаги Расулуллоҳ соллаллоҳу алайҳи ва салламга кофир бўлиб, у кишига озор бериш ва қарши курашиш йўлида қаттиқ ҳаракат қилган ёгона шахс эмас эди. Бани Ҳошим оиласидан Бадр кунида мушриклар тарафидан асирга тушганлар ичида Аббос ибн Абулмутталиб, Ақил ибн Абу Толиб, Навфал ибн Ҳорис ва уларнинг иттифоқдоши Утба ибн Амр ибн Жаҳдам ҳам бор эди. Расулуллоҳ соллаллоҳу алайҳи ва саллам Қурайш тарафидан берилган фидяни қабул қилиб, уларни қўйиб юбордилар. Абу Суфён ибн Ҳорис ибн Абдулмутталиб эса Бадр урушида мушриклар тарафидан иштирок этиб, ўлимдан ҳам қутилди, асирга ҳам тушмади. У Расулуллоҳ соллаллоҳу алайҳи ва салламнинг амакиваччалари, айни дамда у зотнинг эмакдоши бўлиб, уларни Ҳалима Саъдийя бир неча кун эмизган эди. Абу Суфён Расулуллоҳ соллаллоҳу алайҳи ва саллам билан тенгдош, у кишининг яқин ўртоғи эди. Расулуллоҳ соллаллоҳу алайҳи ва салламга ваҳий келганидан кейин энг ашаддий душманга айланди. У Бани Ҳошим қуршов қилинганида ҳам, уларга қўшилмади. У Расулуллоҳ соллаллоҳу алайҳи ва саллам ва асҳобларини масхара қилар, ҳижратдан олдин уларга очиқча зулм қиладиган кишилардан бирига айланган эди.


ЁШЛИК - БУЮК АФСУНГАР\nҲар қандай ниҳол Она табиатнинг меҳри, офтобнинг беминнат нури, асл боғбоннинг эътибори ва парвариши билан қад ростлайди, гуллайди, мевага киради. Эндигина камол топиб, ўсиб келаётган авлодни ҳам гўё бир ниҳолга ўхшатиш мумкин. Ёшлар кўнглидаги ҳар қандай эзгулик, улуғ мақсадлар тарбия ва ибрат орқали юзага келади, шаклланади. Вужуд меъмори бўлган ота-она фарзандига ўз вақтида, тўғри тарбия берса, қалб меъмори бўлган устозу мураббийлар боланинг илму маърифат эгаси бўлиши, баркамол инсон бўлиб вояга етиши учун ҳисса қўшадилар.\nБугун ёшлар орасидан ҳар соҳада билимдон, заковатли, истеъдод эгалари етишиб чиқмоқда. Бир нечта тилларни биладиган, шунингдек, ўз интилишлари, иқтидори билан ўзбек номини жаҳонга танитаётган ёшлар кўплаб топилади. Албатта, ёшлар бундай ютуқларга ўз-ўзидан эришиб қолаётганлари йўқ. Барчасига тиришқоқлиги, тинимсиз меҳнати ва кўп ўқиш орқали эришмоқдалар. Бунинг учун уларда билим, иштиёқ, фидойилик, қатъият етарли.\nБуюк рус шоири Александр Сергеевич Пушкин "Ёшлик - буюк афсунгар" дея таърифлаган эди.\nДарҳақиқат, айни ёшлик даврида инсон улкан ишларни амалга оширишга қодир бўлади. Юртбошимизнинг ёшларнинг бўш вақтларини мазмунли ташкил қилиш, уларнинг спорт, мусиқа, рассомлик, адабиёт, театр ва санъатнинг бошқа турларига қизиқишларини ошириш, истеъдодини юзага чиқаришга кўмаклашиш юзасидан илгари сурган муҳим ташаббуслари ортидан ҳар бир йигит-қиз ўз иқтидорини, қобилиятини юзага чиқаришга имкон топмоқда.\nЯратилаётган барча имкониятлардан самарали фойдаланиб, билим олишга, етук мутахассис бўлишга, Ватанимиз равнақи учун фидойи бўлишга биз ёшлар астойдил ҳаракат қилайлик.\nҚўрғонтепа Тадбиркорлик ва бизнес касб-ҳунар коллежи битирувчиси.


Архивы Илм-Фан - Page 4 of 4 - 0\nКоронавирус пандемияси боис бу йил Қирғизистон олий ўқув юртларига қабул Умумреспублика тест (ОРТ) натижаларига кўра ягона тизим билан онлайн-форматда бўлиб ўтади. Бу ҳақда таълим ва фан вазирининг ўринбосари Нурлан Ўмуров маълум қилди. «Таълим вазирлиги тизим ишлаб чиқди. Абитуриентлар авваллари олий таълим даргоҳига келарди, бу йил бу ишлар масофадан бошқарилади. Бунинг учун абитуриентлар ўз талонларини ОРТ платформаси орқали рўйхатдан ўтказишлари керак»,…\nБишкеклик шифокор Дубай амиридан «олтин виза» олди\nБирлашган Араб Амирликлари(БАА)да ишлаётган қирғизистонлик Чинара Жантошева коронавирусга қарши курашга қўшган ҳиссаси учун Дубай амири Мақтум ибн Рашид Ал Мақтум томонидан “олтин виза” билан тақдирланди. Визанинг бу категорияси БААда 10 йил муддат давомида ишлаш имкониятини беради. Чинара Жантошеванинг мутахассислиги анестезиолог-реаниматолог бўлиб, ўлим ва ҳаёт ўртасида курашаётган беморлар билан бевосита ишлайди. Унинг тан олиб айтишича, 11 йилдан бери ишлаб келаётган давлатга…\nДунё, Жамият, Илм-Фан, СоғлиқLeave a comment\nИжтимоий тармоқларда бош вазир Муҳаммадкалий Абилғазиевнинг олий таълим олгани тўғрисида олган дипломининг қонунийлигини гумон остига олишди. Фаол Айбек Хакимов Facebook’ даги ўз саҳифасида хабар беришича, у ва унинг курсдошлари Абилғазиев улар билан Қирғизистон Халқаро университетида бирга ўқиганини эслай олишмайди, ваҳоланки, бу бош вазирнинг таржимаи ҳолида кўрсатиб ўтилган. «Таржимаи ҳолида кўрсатилишича, Абилғазиев 1997 йили Қирғизистон Халқаро университетининг иқтисодиёт ва бизнес факультетини тамомлагани…\nЖамият, Илм-Фан, СиёсатLeave a comment\n92 ёшлик хирург Мамбет Мамакеев энг узоқ вақтдан буён хирург бўлиб фаолият олиб бораётган шифокор сифатида Гиннесслар рекорди китобига қайд қилинди. Бу ҳақда ушбу ташкилотнинг расмий сайтида хабар қилинмоқда. Хабарга кўра, рекорд 2020-йилнинг 29-февралида қайд қилинган. Шу кунгача Мамакеев хирург сифатида 67 йил 181 кун ишлагани айтилмоқда. Бундан ташқари тиббиёт соҳасидаги мувафақиятлари учун Қирғизистоннинг фаҳрий фуқароси номи берилгани ҳақида ҳам сайт…\nДунё, Илм-Фан, СоғлиқLeave a comment\nКарантин даврида ота-оналар фарзандларини 1-синфга электрон тартибда рўйҳатдан ўтказса бўлади. Бу ҳақда Фан ва таълим вазирлигининг матбуот хизмати маълум қилди. Маълумотда ёзилишича, шу кунларда карантин бўлишига қарамай, мактаб ёшига етган болаларни 1-синфга электрон рўйҳатдан ўтказиш ишлари давом этмоқда. Аммо 22-апрелга бўлган қайдлар кўздан кечирилмайди. (Шу сабабли ўтган давр мобайнида рўйҳатдан ўтказганлар қайта қайдномани тўлдириши керак бўлади). «Шунингдек 1-синфга электрон шаклда…\nЖамият, Илм-Фан, Инсон ҳуқуқлариLeave a comment\nҚирғизистонда болалар боғчалари июнь ойидан бошлаб ишга тушиши режалаштирилмоқда. Бу ҳақда 15-май куни бош вазир ўринбосари Эркин Асрандиев “Ата Мекен” фракциясининг мажлисида маълум қилган. «Агар тожливирус кейинчалик кескин турда кўпайиб кетмаса корхоналар режа бўйича ўз фаолиятини бошлайверади. Бола боғчалари ва таълим муасасалари июннинг бошларида ишга киришади деб умид қилмоқдамиз». Депутат Сайдулла Нишанов эса болалар боғчаси ўз ишини бошламаса карантиндан сўнг…\nЖамият, Иқтисод, Илм-ФанLeave a comment\nЖалолободда кучи 3,5 баллга етган ер силкинди\nЖалолобод вилоятининг ҳудудида ер силкинди. Бу ҳақда Фавқулотда вазиятлар вазирлигининг матбуот хизмати маълум қилди. Сейсмология институтининг хабарига кўра, ер силкиниши бугун, 17-май куни, соат 12:57да Жалолобод вилоятининг ҳудудида қайд қилиниб, ўчоғида кучи 3,5 баллга етган. Ер силкиниши Тўқтўғул туманининг Кетмон-Тепа, Уч-Терак овулларида 3 балл, Тўқтўғул шаҳрида 2,5 баллгача сезилган. Ер силкинишидан жабрланганлар ёки талофатлар қайд қилинмади.\nҚирғизистонда ўқув йили 30 майда тугайди. Бу ҳақда 15 май куни Таълим ва фан вазирининг ўринбосари Надира Жусупбекова маълум қилди. «Биринчидан, баҳорги таътиллар аввалигдан анча чўзилиб кетди, иккинчидан, 1 майдан 5 майгача дам олиш бўлди. Ўқув дастурини тўла ўзлаштириш, ўқувчилар якуний ишларни бажаришлари ва ўқитувчиларга савол беришлариучун, ўқитувчилар эса уларнинг саволларига жавоб қайтаришларига имкон бериш учун ўқув йилини узайтиришга қарор…\nИлм-Фан, СоғлиқLeave a comment\nХитой билан Қирғизистон чегара ҳудудида кучи 6 баллга етган зилзила содир бўлди. Сейсмология институтининг маълум қилишича, зилзила бугун, 6-майда соат 16:50 атрофида қайд этилган. Зилзила Ўш вилоятининг Олой тумани Нура, Иркаштом овулларида 6 балл, Кўксув овулида 5 балл, Қоракиндик, Кичик-Қоракўл, Чий-Тола, Қизил-Олой, Арча-Булоқ овулларида 4 балл, Гулча, Сўфиқўрғон, Тошқўра, Қорашўра овулларида ва Ўш шаҳрида 3 баллгача сезилган. Шунингдек зилзила…\nКеча, 4-май куни соат 12:15 лар атрофида Ўш вилоятининг ҳудудидаги ўчоғида кучи 2,5 баллга етган зилзила содир бўлди. Бу ҳақда ФҲВдан хабар қилишди. Маълумотда ёзилишича, зилзиланинг кучи Ўзган туманининг Қирғизистон, Ничка-Сой, Чангат, Калта овулларида 2 баллгача етган. Зилзиладан жабрланганлар ва зарар кўрганлар йўқ.\nТаълим вазирлиги ота-оналарни ҳусусий мактабларнинг етакчилари билан ўзаро суҳбатлашиб, икки томон учун ҳам қулай бўлган шартга келишиб олишга чақирди. Бу ҳақда вазирликнинг матбуот хизмати билдирди. Ўлкадаги вазият сабаб мулкнинг турига қарамай, барча таълим масканлари ўқитиш жараёнини масофадан олиб бормоқда. Вазирлик матбуот хизмати билдиришича, масофавий билим беришга ўтгандан бошлаб, фарзандлари ҳусусий мактабларда билим олаётган ота-оналардан ўқув ҳаққини камайтириш, ҳусусий таълим ташкилотлари…\nҚирғизистон жанубида дарслар ўзбек тилида олиб борилувчи мактаб ўқувчилари, яқин кунларда “Интимоқ” телеканали орқали масофадан ўқиш имкониятига эга бўлади. Бу ҳақда Ўш таълим институтининг ўзбек тили бўлими раҳбари Зулфия Нўмонова маълум қилди. Маълумотга кўра, коронавирус сабаб, мактаблар ёпилиши ортидан, давлат каналларида рус ва қирғиз тилида масофадан ўқитиш усули бошланган эди. Эндиликда ўзбек ўқувчилари учун ҳам она тили ва адабиёти теледарслари…


Россия авиагуруҳи Сурияда икки кун ичида жангариларнинг 289 та объектини йўқ қилди\n19:37 / 13.11.2015\nРоссиянинг Суриядаги авиагуруҳи 11 ва 12 ноябрь кунлари 107 та жанговор парвоз амалга ошириб, террорчиларнинг 289 та объектига зарба берди. Бу ҳақда Россия Мудофаа вазирлиги вакили Игорь Конашенков маълум қилди.\nЗарбалар Ҳалаб, Дамашқ, Идлиб, Латақия, Хама, Даръа, Хомс, Дайр-аз-Зўр вилоятларидаги жангарилар позицияларига берилди.\nЗарбалар натижасида жиноий гуруҳларнинг 34 та қўмондонлик пункти ва бошқарув пункти, 16 та ўқ-дори ва ёқилғи-мойлаш материаллари омбори; ўқ-дорилар ва қўлбола портловчи қурилмалар ишлаб чиқарувчи завод; террорчиларнинг учта лагери ва тайёргарлик базаси; жанговор техника ва ўт очиш воситалари бўлган 50 та таянч пункти; 184 та мустаҳкамланган ҳудуд ва мудофаа позициялари йўқ қилинган.\nДаръа вилоятидаги Жасим аҳоли пункти ёнида Су-34 бомбардимончи самолёти томонидан бетонни тешиб ўтувчи БЕТАБ-500 авиабомбаси қўлланиши оқибатида жангариларнинг ер тагида чуқур жойлашган ўқ-дори омбори йўқ қилинди.\nОхирги кунларда Сурия армияси Россия авиацияси қўмагида Суриянинг шимоли-ғарбига ҳужум бошлади. Хусусан, деярли уч йил жангарилар қуршовида бўлган Квейрис аэродроми қамалдан чиқарилди. Россия ҳарбийларининг таъкидлашича, нишонлар ҳақидаги маълумотларнинг бир қисми радикал исломчиларга салбий муносабатда бўлган Суриянинг ўртамиёна муҳолифати қўмондонлари томонидан берилмоқда.


Мусога мен ҳақлиман!.. | Azon.uz - Ахборот-таҳлилий портал\nМусога мен ҳақлиман!..\n1164 21:30 23.01.2021\nРасулуллоҳ саллоллоҳу алайҳи ва саллам Мадинага келганларида у ерда яшайдиган яҳудийларнинг ашуро куни рўза тутаётганини кўрдилар. Расулуллоҳ саллоллоҳу алайҳи ва саллам улардан: "Бу нима?" дея сўрадилар. Улар: "Бу солиҳ кун. Бу кунда Аллоҳ Бани Исроилни душманидан қутқарган. Шунинг учун бу кунда Мусо алайҳиссалом рўза тутганлар", дейишди. Расулуллоҳ саллоллоҳу алайҳи ва саллам: "Мусога сиздан кўра мен ҳақлиман", деб ўша кунда рўза тутдилар ва кишиларни рўза тутишга амр қилдилар.\nБу тарих қаърига зарба берувчи даъватдир. Ислом биттадир, шариатлар турличадир. Шунинг учун исломга биз уни қабул қилган вақтимизда бошланган ҳамда биз дунёдан ўтиб кетсак тугайдиган вақтинчалик, чекланган нарса деб қарамаймиз. Биз исломни Одам алайҳиссаломга руҳ пуфланган даврдан бошлаб токи Исрофил алайҳиссалом сурни чалгунига қадар давом этадиган даъват деб қарашимиз лозим.\nҲар бир пайғамбар ислом занжиридаги бир ҳалқадир. Ҳақ ва ботил ўртасида бўлиб ўтган ҳар бир жанг гарчи сен унда иштирок қилмаган бўлсанг-да, сенинг жангингдир.\nТавҳид ва ширк ўртасидаги жанг, иймон ва куфр ўртасидаги жанг, ҳидоят ва залолат ўртасидаги жанг барча асрларда бир хилдир. Фақат лашкарлар ва қуроллар ўзгариб туради.\nОдам алайҳиссаломни Иблис васваса қилиб жаннатдан чиқарган пайтида бир он Одам алайҳиссалом билан яшаб кўр. Душманингни яхшилаб таниб ол. У билан бизнинг орамизда жанг ҳамон давом этмоқда.\nНуҳ алайҳиссаломнинг кемасида яша бир он. Аллоҳнинг биргалигини ҳис қил. Унинг мўъмин бандаларига берган ёрдамини эсла. У зот "Мен мағлубман, нусрат бер!" деган бандасининг нидосига жавоб ўлароқ ерни сувга ғарқ қилди. У зот доимо мавжуд, кўриб турибди. Бандаларини ҳеч қачон ташлаб қўймайди. Аммо битта шарти бор. У шарти бажарилиши лозим:\n"Аллоҳ истагани каби бўл. У сен истаганингни бажаради".\nБир он Мусо алайҳиссалом билан яша. У зот Мисрдан Бани Исроилни олиб чиқиб денгиз соҳилига келдилар. Ортларида Фиръавн ва унинг лашкари бор эди. Бани Исроил Фиръавннинг қўшини уларга етиб олишидан қўрқди. Аммо Мусо алайҳиссалом уларни хотиржам қилдилар:\n"Йўқ! Албатта, Роббим мен билан. У менга тўғри йўлни кўрсатади!"\nАллоҳга бўлган гумонингни чиройли қил. Бандасига бир асо билан денгизни ёриб берган зот сен учун энг очилиши қийин бўлган эшикларни очиб беришга тайёр. У билан бўл, ана шунда У ҳам сен билан бўлади.\nЮсуф алайҳиссаломни Миср азизининг хотини йўлдан оздирмоқчи бўлган онда бир он бўлсада у зот билан яша. Юсуф алайҳиссалом ўшанда динлари, иффатларини сақлаш учун эшик томон қочдилар. Гуноҳдан қамоқни устун қўйдилар. Бир неча йил ўтиб подшоҳнинг тахтига ўтирдилар. Ким Аллоҳ учун бир нарсани тарк қилса, Аллоҳ унинг ўрнига ундан яхшироғини беради. Тарк қилишда содиқ бўлсанг, олиш ила неъматланасан!\nСен ўзинг бўлмаган ва бўлмайдиган лаҳзаларни тасаввур қилиб кўр. Ўзингни у воқеаларнинг бир қисми ўлароқ тасаввур қил. Ийсо алайҳиссаломнинг Димашқдаги оқ минора устига Дажжолни ўлдирадиган найза билан тушишларини хаёл қил. Билгинки, мозийда динига нусрат берган, келажакда ҳам нусрат берадиган Аллоҳ сенга айни вақтда ҳам нусрат бера олади. Умид узма.\nУнутма, биз натижадан эмас, юрадиган йўлимиздан сўраламиз. Демак, йўлда бўлишимиз муҳим. Ҳақ йўлда юриш гарчи ғояга етиш бўлмаса-да, етиш ҳисобланади!\nМахсус Ислом Илм Тарих\n67 22:23 06.03.2021\n466 21:04 06.03.2021\n215 20:00 06.03.2021\n332 19:30 06.03.2021\n464 19:00 06.03.2021


Ӯзбекистонда телефонлар IMEI рақамини рўйхатдан ўтказиш бўйича энг оддий шарҳ - Parstoday\nӮзбекистонда телефонлар IMEI рақамини рўйхатдан ўтказиш бўйича энг оддий шарҳ\nсентябр 21, 2019 15:24 Asia/Tashkent\nIMEI рақамини бепул рўйхатдан ўтказиш тартиби қандай? IMEI кодини регистрация қилиш учун қанча тўланади? Рўйхатдан ўтказмаса нима бўлади? Телефон ишлатиш ва сотиб олиш чекланадими? Энди бизни кузатишадими? Ишлаб чиқарган фирмаси номаълум Хитой телефонлари ишламай қоладими? Телефон нархлари ошадими?\n2019 йилнинг 20 сентябрь куни Адлия вазирлиги томонидан қонун ҳужжатлари мазмун-моҳияти ва аҳамиятини аҳолига етказиш бўйича матбуот анжумани ташкил этилди. Унда 2019 йил 17 сентябрда қабул қилинган “Ўзбекистон Республикаси ҳудудида фойдаланилаётган, сотиш ёки шахсий фойдаланиш учун олиб кириладиган ва ишлаб чиқариладиган мобил қурилмаларни рўйхатга олиш тартиби тўғрисидаги низомни тасдиқлаш ҳақида”ги Ҳукумат қарори бўйича маълумот берилди.\nАхборот технологиялари ва коммуникацияларини ривожлантириш вазирлиги масъул ходими Тимур Машанпин қарор билан боғлиқ барча саволларга жавоб берди.\nҚарор матни тушунарсиз бўлгани учун кўпчиликда саволлар туғилаётганди. Тимур Машанпиннинг жавоблари асосида телефон, смартфон ва планшетларнинг IMEI рақамини рўйхатдан ўтказиш тартиби ҳақида тушунтиришга ҳаракат қиламан.\n2019 йилнинг 1 апрелидан бошлаб республикамизда мобил қурилмалар IMEI кодларини автоматик равишда рўйхатдан ўтказиш ишлари бошланган. Ҳозирги ҳолатда сизнинг қурилмангиз IMEI кодлари алоқа операторлари томонидан UZIMEI базасига ўтказилган. Телефонингиз IMEI коди рўйхатдан ўтган-ўтмаганини uzimei.uz сайтидан текширишингиз мумкин. Қайта рўйхатдан ўтказишингиз шарт эмас.\nЭнди энг кўп сўраладиган саволларга мутахассиснинг жавобларини ҳавола қиламан:\n— Ҳозирги ишлатаётган телефонимни рўйхатдан ўтказишим шартми?\n— 1 ноябргача фойдаланилаётган телефон қурилмаларининг барчаси автоматик тарзда рўйхатдан ўтказилади. Бунда сизнинг иштирокингиз талаб этилмайди ва сиздан ҳеч қандай хизмат ҳақи унидирилмайди. Маълумотлар мобил операторлари томонидан UZIMEI базасига келиб тушади.\n— Ўзбекистонда IMEI кодларини рўйхатдан ўтказиш қачондан бошланган?\n— 2019 йилнинг 1 апрелидан бошлаб республикамизда мобил қурилмалар IMEI кодларини автоматик равишда рўйхатдан ўтказиш ишлари олиб борилмоқда.\n— Бугунги кунда мамлакатимизда нечта мобил қурилмалар UZIMEI рўйхатидан ўтди?\n— UZIMEI ягона маълумотлар базасида 30 миллионга яқин мобил қурилмалар рўйхатдан ўтди.\n— Ишлатилмаган мобил қурилмамни ҳам рўйхатдан ўтказиб қўйишим керакми?\n— Ҳа, агар 1 ноябргача ўша қурилмангизга бир марта сим карта қўйиб ишлатсангиз, антенна кўриниши билан IMEI маълумотлари мобил оператори орқали UZIMEI базасига автоматик киритилади.\n— 1 ноябрдан кейин IMEI рақамини қаерда рўйхатдан ўтказиш мумкин?\n— Почта алоқа бўлимларида; SMS ва USSD сўровлар орқали; UZIMEI тизими оператори орқали; Ўзбекистон Республикасининг ягона интерактив давлат хизматлари портали (www.my.gov.uz) орқали рўйхатдан ўтиш мумкин.\n— IMEI рақами рўйхатга олинганини қандай текшириш мумкин?\n— www.uzimei.uz сайти ёки мобил операторига SMS/USSD сўрови юбориш орқали.\n— Қурилманинг IMEI коди мақомини текшириш пуллими?\n— Қурилманинг IMEI коди мақомини текшириш билан боғлиқ тизим операторидан барча SMS хабарлар ва абонентлардан SMS/USSD сўровлар бепул асосда амалга оширилади.\n— IMEI кодини рўйхатга олиш учун қанча тўланади?\n— Мобил қурилманинг IMEI кодини рўйхатга олиш учун тўлов миқдори импорт қилувчилар учун БҲМ (базавий ҳисоблаш миқдори)нинг 20%и (бугунги кунда 44600), ишлаб чиқарувчилар учун 10%и (22300), жисмоний шахслар учун 20%и миқдоридадир.\n— Туристлар, Ўзбекистон фуқароси бўлмаган шахслар мамлакатимиз ҳудуди ўз телефон қурилмаларини рўйхатдан ўтказишлари шартми?\n— 30 кун муддатгача фойдаланишлари мумкин. 30 кун муддатдан кўпроқ туришса, IMEI регистрацияси учун БҲМ (базавий ҳисоблаш миқдори)нинг 20%и миқдорида пул тўлайди.\n— Туристлар Ўзбекистон ҳудудида ўз сим карталари орқали роумингдан фойдаланганда IMEI рақамини рўйхатдан ўтказишлари керакми?\n— Норезидентлар чет эл сим картасидан (роумингдан) фойдаланганда регистрация қилиши шарт эмас. Маҳаллий оператор сим картасини 30 кундан ортиқ муддатда фойдаланса, регистрация қилиши керак.\n— Ўзбекистонга бир йилда қанча мобил қурилма олиб кирилади?\n— Статистика қўмитасининг маълумотларига кўра, 2019 йилда 115000 та мобил телефон қурилмаси расмий тарзда Ўзбекистонга олиб кирилган. Ваҳоланки, Ўзбекистонда 22 миллиондан ортиқ мобил алоқа фойдаланувчилари мавжуд. Дунёдаги ўртача статистикага кўра, мобил телефон фойдаланувчиларининг 15 фоизи ҳар йили ўз қурилмаларини алмаштиради. Бунга кўра, агар Ўзбекистон мобил фойдаланувчиларининг 15 фоизи бир йилда бир марта телефон алмаштирса, уларнинг сони 3 300 000 бўлиши керак эди. Демак, Ўзбекистонга йилига жуда кўп миқдорда мобил қурилмалари ноқонуний олиб кирилмоқда.\n— Қурилма IMEI рақамининг рўйхатга олиниши билан бизнинг шахсий маълумотларимиз йиғилиб, телефонимиз кузатилиши мумкинми?\n— Ўзбекистон телекоммуникация тармоқларини бошқариш Республика марказида фуқароларнинг шахсий маълумотлари сақланмайди. Бошқа маълумотлар мобил операторлари ва ҳуқуқ-тартибот органларида сақланади. Эртага бировнинг телефони йўқолса ёки ўғирланса, ИИВ томонидан марказга маълум IMEI рақамини ўчириш сўрови келади. Бу IMEI рақами барча мобил операторлари базасида блокланади.\n— IMEI рақамини регистрация қилиш кимнинг бўйнида бўлади? Сотувчинингми? Харидорнингми?\n— Қурилмани ким олиб кирган бўлса, ўшанинг. Масалан, телефонни ўзингиз сотиб олиб, Ўзбекистонга олиб келсангиз, сиз тўлайсиз. Импорт қилувчилар ва ишлаб чиқарувчилар ўзи тўлайди.\n— Ишлаб чиқарувчиси номаълум, сифатсиз, IMEI коди халқаро талабларга жавоб бермайдиган, асосан Хитойда ишлаб чиқарилган телефонларнинг тақдири нима бўлади?\n— Бугунги кунга қадар 30 миллионга яқин IMEI кодлари автоматик тарзда рўйхатдан ўтган бўлса, шундан 500 минги халқаро стандартларга жавоб бермайдиган IMEI кодларидир. Бундай сифатсиз телефонларни 1 ноябрга қадар ишлатиб, автоматик тарзда регистрация қилиб олиш мумкин. 1 ноябрдан сўнг улар рўйхатдан ўтказилмайди ва бу қурилмалардан телефон сифатида фойдаланиш имкони бўлмайди.\n— Интернетда IMEI рақамини генерация қиладиган кўпгина дастурлар бор. Шулар орқали телефонларга қайта IMEI рақами олиб, тизимга киритса бўладими?\n— Apple, Samsung каби компанияларнинг янги авлод телефонларида IMEI рақамини ўзгартириш имконияти мавжуд эмас. 2-3 авлод илгариги телефонларда IMEI рақамини бу тарзда ўзгартириш мумкиндир. Ҳозирда тегишли идоралар томонидан IMEI рақамини ўзгартирганлик учун жавобгарлик белгилаш масаласи кўриб чиқилмоқда.\n— Агар фирибгарлар ишлатиб бўлинган эски телефонларнинг IMEI рақамини қурилмадаги рақам билан алмаштиришса, буни қандай аниқлайсизлар?\n— UZIMEI тизимига келадиган ахборотлар мобил операторлари томонидан тақдим этилади. Масалан, оператор маълумотлар базасига кўра, тугмали телефон ҳозирда 4G тармоғидан фойдаланаётган бўлса, шубҳа пайдо бўлади. Бу факт алоҳида текширувга сабаб бўлиши ва ички ишлар органларига оширилиши мумкин.\n— Ҳа, телефон қурилмаларида ҳар бир слот учун алоҳида IMEI рақами бириктирилади. Агар иккинчи ёки учинчи слотдан ҳам фойдалансангиз, уни ҳам рўйхатдан ўтказишга тўғри келади. Маслаҳат: агар телефонингизда битта сим карта бўлиб, иккинчиси бўш турган бўлса, 1 ноябргача сим карталар ўрнини алмаштириб, қурилмани ёқсангиз, иккинчи слот ҳам автоматик тарзда рўйхатдан ўтади. Буни қилмасангиз, 1 декабрдан сўнг 2-слотдан фойдаланиш учун пул тўлашингизга тўғри келади.\n— Бир шахс учун IMEI рақамини рўйхатдан ўтказиш учун чеклов мавжуд эмасми? Энди бир йилда битта телефон ишлата оларкансиз, холос, деган гаплар чиққанди.\n— Чеклов мавжуд эмас, жисмоний шахслар исталганча қурилмалар учун IMEI рақамини рўйхатдан ўтказишлари мумкин. Фақатгина халқаро почта ёки курьерлик жўнатмалари орқали келтирилган мобил курилмалар сони жисмоний шахслар учун Ўзбекистон Республикаси қонун ҳужжатларида белгиланган божхона чегараси орқали товарларни божсиз олиб киришнинг чекланган нормаларидан ошмаслиги лозим.\nуяли алоқа организм\nРоссияда коронавирусга қарши вакцинанинг клиник синови бошланиш санаси маълум қилинди\nВирусолог: жазирама иссиқ Ўзбекистонда коронавирусни тўхтатади


Пирло: «Барселона»га ҳам, «Парма» билан ўйинга ҳам тенг муносабатда бўлишимиз керак»\n«Ювентус» бош мураббийи Андреа Пирло А Сериянинг 13-туридан ўрин олган «Парма» (4:0) билан ўйиндан сўнг ўз фикрлари билан ўртоқлашди.\n«Аталанта» билан дурангдан норози эдик. Йўқотилган очколаримиз ўрнини қопламоқчи эдик ва бунга энг яхши йўл билан эришдик. Ғалаба қозониб, ҳужумчиларнинг гол уришига эришишимиз керак эди. Роналду ҳам, Мората ҳам тўп киритишни исташди ва жамоамиз уларга ёрдам беришди. Криштиану «Аталанта»га пенальтидан гол ура олмаганидан ғазабланганди.\nҚадам-бақадам олдимизга қўйган мақсадга борамиз. А Серия фаворитига айланишимиз ва «Барселона»га ҳам, «Парма» билан ўйинга ҳам тенг муносабатда бўлишимиз керак», – дея Пирлонинг сўзларини келтиради DAZN.


Қарз олишда (тўлашда) солиқ оқибатлари у қандай ставкада тақдим этилганлигига боғлиқ. Бу ҳақда Молия вазирлигининг бевосита солиқлар бўлими бошлиғи Умид ҲАМРОЕВ батафсил гапириб берди:\n– Корхоналар молиявий қийинчиликларда муайян вазифаларни молиялаштириш учун қарз маблағларини жалб қилади. Қарз шартномаси бўйича қарз берувчи қарз олувчига пул ёки турга хос аломатлари билан белгиланган бошқа ашёларни мулк қилиб беради. Қарз олувчи эса қарз берувчига бир йўла ёки бўлиб-бўлиб, ўшанча суммадаги пулни ёки қарзга олинган ашёларнинг хили, сифати ва миқдорига баравар ашёларни қайтариб бериш мажбуриятини олади (ФК 732-м.).\nҚарз фоизли ёки фоизсиз асосда тақдим этилиши мумкин, бу шартномада кўрсатилади (ФК 734-м.).Фоизли қарз шартномаларида йиллик фоиз ставкаси кўрсатилади.\nФоизли асосда қарз тақдим этишда қарз берувчида фоизлар тарзидаги даромадлар юзага келади. У фойда солиғи ёки айланмадан олинадиган солиқ бўйича солиқ базасини аниқлашда қарз берувчининг жами даромадига киритилади (СК 297-м. 3-қ. 19-б.).\nҚарз тақдим этишдан олинган фоизли даромадларига тўлов манбаида солиқ солинадиган жисмоний шахслар ва норезидентлар бундан мустасно.\nҚарз берувчининг фоизлар тарзидаги даромади = Қарз шартномаси бўйича йиллик фоиз ставкаси х Қарз суммаси / 365 х Ҳисобот даврида қарз берилган кунлар сони\nМисол. Фоиз асосида қарз бўйича фоиз тўлаш\nКорхона лойиҳани молиялаштириш учун 1 йил муддатга йиллик 18% тўлов билан 50 млн сўм миқдорида қарз олди. Фоизлар ҳар ойда тўланади.\nФоизли даромад, масалан, март учун 764 384 сўмга (50 000 000 х 18% / 365 х 31) тенг.\nҚарз бўйича фоизлар тарзидаги даромадга қарз берувчида (даромад олувчида) солиқ солинади, шу боис қарз олувчи солиқни ушлаб қолмасдан фоизларнинг барча суммасини (764 384 сўм) ўтказади.\nКорхона – фоизларни олувчи фойда солиғи (айланмадан олинадиган солиқ) ҳисоб-китобида уларни жами даромадга киритади.\nФоизлар бўйича алоҳида ҳисобот тақдим этилмайди.\nАгар қарз фоиз тўлаш мажбуриятисиз берилган бўлса, даромад қарз олувчида текин олинган мол-мулкдан фойдаланиш тарзида юзага келади У қарз олиш санасида МБ томонидан белгиланган қайта молиялаштириш ставкасидан келиб чиққан ҳолда аниқланади (СК 299-м.).\nҲисобот даври учун қарз олувчининг даромади = қарз олиш санасида МБ қайта молиялаштириш ставкаси х Қарз суммаси / 365 х Ҳисобот даврида қарздан фойдаланилган кунлар сони\n2020 йил 1 январдан бошлаб МБ қайта молиялаштириш ставкаси ўрнига асосий ставка тушунчасини киритди. 11.09.2020 йилдан бошлаб асосий ставканинг миқдори 14%га тенг.\nМисол. Қарз пулларидан текин фойдаланишдан олинган даромадни аниқлаш\nКорхона 1 февралда 6 ой муддатга 10 000 минг сўм суммада фоизсиз қарз олди. Олиш кунида асосий ставка – 14%. Қарз 31 июлда қайтарилган.\nУндан текин фойдаланишдан олинган даромадни ҳар бир даврда фойдаланилган кунлар сонидан келиб чиққан ҳолда аниқлаймиз.\nI чоракда қарздан: 28 + 31 = 59 кун (февраль, март) фойдаланилган.\nДаромад: 10 000 000 х 14% / 365 х 59 = 226 301 сўмни ташкил этади.\nII чоракда: 30 + 31 + 30 = 91 кун. Даромад: 10 000 000 х 14% / 365 х 91 = 349 041 сўм.\nIII чоракда: 30 кун. Даромад: 10 000 000 х 14% / 365 х 30 = 115 068 сўм.\nФойда солиғи (айланмадан олинадиган солиқ) ҳисоб-китобида (3 ёки 9-иловалар, АВ рақами 3221, 24.02.2020 й.) I чорак учун корхона 226 301 сўм даромадни акс эттиради.\nII чорак учун: 226 301 + 349 041 = 575 342 сўм. III чорак учун: 226 301 + 349 041 + 115 068 = 690 410 сўм.\nБундай ҳисоб-китоб фақат солиқ солиш мақсадлари учун зарур. Қарз маблағларидан текин фойдаланишдан олинган даромад бухгалтерия ҳисобида акс эттирилмайди.\nҚайта молиялаштириш ставкасидан паст ставка бўйича фоиз тўлаш шарти билан қарзлар\nБу ҳолда даромад шартноманинг иккала тарафида юзага келади:\n● қарз берувчида – шартнома фоиз ставкасидан келиб чиқиб аниқланадиган фоизли даромад;\n● қарз олувчида – қайта молиялаштириш ставкаси (асосий ставка) ва шартнома фоиз ставкаси ўртасидаги фарқдан келиб чиқиб аниқланадиган даромад.\nҚарз берувчининг даромади = Қарз шартномаси бўйича фоиз ставкаси х Қарз суммаси / 365 х Ҳисобот даврида қарз берилган кунлар сони\nҚарз олувчининг даромади = (МБ қайта молиялаштириш ставкаси – Қарз шартномаси бўйича фоиз ставкаси) х Қарз суммаси / 365 х Ҳисобот даврида қарздан фойдаланиш кунлари сони\nМисол. Қайта молиялаштириш ставкаси (асосий ставка)дан паст ставка бўйича фоизлар тўлаш шарти билан қарз шартномасининг иккала тарафи учун даромадни аниқлаш\nКорхона 1 февралда 6 ой муддатга йиллик 10% ставка бўйича фоизлар тўлаш шарти билан 10 000 минг сўм суммада қарз олди. Уни олиш санасида асосий ставка 14%ни ташкил қилади.\nI чорак учун иккала тарафнинг даромадини аниқлаймиз (февраль–март: 28 + 31 = 59 кун).\nҚарз берувчининг даромади:\nҚарз бўйича фоизлар тарзидаги даромад:\n10 000 000 х 10% / 365 х 59 = 161 644 сўмни ташкил этади.\nҚарз бўйича фоизлар тарзидаги даромадга қарз берувчида солиқ солинади, шу боис қарз олувчи фоизларнинг барча суммасини солиқни ушлаб қолмаган ҳолда ўтказади.\nҚарз берувчи фоизларни бухгалтерия ҳисобида акс эттиради ва уларни қуйида акс эттирган ҳолда жами даромадга киритади:\n● Фойда солиғи ҳисоб-китобига 1-илова «Жами даромадлар»нинг 120-сатрида;\n● Айланмадан олинадиган солиқ ҳисоб-китобига 1-илова «Бошқа даромадлар»нинг 0316-сатрида.\nҚарз олувчининг даромади:\nI чорак учун қарз олувчининг даромади:\n10 000 000 х (14% – 10%) / 365 х 59 = 64 658 сўмни ташкил этади.\nҚарз маблағларидан фойдаланишдан олинган даромад бухгалтерия ҳисобида акс эттирилмайди.\nҚарз берувчи қарз маблағларидан олинган даромадни:\n● Фойда солиғи ҳисоб-китобига 1-илованинг 070-сатрида;\n● Айланмадан олинадиган солиқ ҳисоб-китобига 1-илованинг 0304-сатрида акс эттиради.


Мустақиллик даврида ўзбеклар. Хўрлик ва хақсизлик. « Ўзбекистон Халқ Ҳаракати\nМустақиллик даврида ўзбеклар. Хўрлик ва хақсизлик.\n27 August 2013 - 12:32\nBBC радиосининг ўзбек хизматидан олинган маълумотларга таянсак, кейинги икки ой ичида Россияда ўзбекистонликларга нисбатан тўртта босқинчилик ҳолатлари юз берди. жами 5 нафар ўзбекистонлик ўлдирилди, 15 нафарига оғир тан жароҳатлари етказилди.\n1 июль куни шаҳар марказидаги икки уй ёқиб юборилди.Липецк шаҳар Большие Ключи ва Ворошилов кўчаларидаги ёнғин оқибатида 4 киши қурбон бўлди ва 6 киши куйиш жароҳатини олди.\nЛипецк области ИИБ матбуот хизмати раҳбари Наталья Маслакованинг айтишича, номаълум шахслар уй деразаларини синдириб, ичкарига ёнувчи қуюлмалар солинган идишларни отишган.\nАввалига Большие Ключи кўчасидаги 46-уй ёқиб юборилган. Уйда 66 ёшли ўқитувчи ва унинг рафиқаси бўлган.\nУларнинг кровати деразага яқин бўлганлиги сабабли ёнувчи суюқликнинг каттагина қисми уй соҳибларига жиддий шикаст етказган.\nЁнғин оқибатида эркак 4-даражали куйиш жароҳати билан шифохонада жон берди.\nВорошилов кўчаси 52-уйда эса ўзбекистонлик меҳнат муҳожирлари оиласи яшар эди.\nУларнинг барчаси расмий хужжатларга эга ва областдаги ташкилотларнинг бирида қонуний ишлардилар.\nЮқоридаги сингари деразадан отилган ёнувчи суюқлик оқибатида уйда аланга кўтарилди.\nНатижада 3 нафар ўзбекистонлик воқеа жойида ҳаётдан кўз юмди, яна 4 нафари оғир жароҳатлар билан шифохонага жойлаштирилди.\nБир ойда 6 ўзбек пичоқланди.\n15 июль куни кеч соат 20.10ларда шаҳарнинг Потапова проездида номаълум шахслар ўзбекистонлик муҳожирга ташланган ва унинг кўкрагига пичоқ санчишган.\nМуҳожир тез орада шифохонага олиб борилган ва ҳанузгача кўкрак қафаси жароҳати туфайли даволанмоқда.\n31 июль куни эса Циолковский кўчасида 2 нафар ўзбекистонлик йигитларни пичоқлаб кетишди.\n32 ёшли бу йигитлар ҳам Россияга ишлагани келишган эди.\nЖабрланувчилар оғир тан жароҳатлари туфайли касалхонага жойлаштирилди.\nМен халқим учун яшайман, ўзбек учун жоним фидо дейдиган “Ота” эса халқининг бегона юртларда бундай хўрликлар билан “бир бурда нон” топаётганидан хабари йўқ. Бўлса ҳам уларга ҳеч қандай ёрдами тегмайди. Ишлаб келиш учун бошқа давлатларга кетган “дангасалар” устидан эса бу каби хўрликлар кундан кун ортиб боряпти.\nБутун бригадага ҳужум\n23 дан 24 августга ўтар кечаси соат 03.00 ларда Каменный Лог кўчаси 39-уй яқинидаги қурувчилар вагонига ҳужум уюштирилди.\nБу вагонда ўзбекистонлик 4 нафар ишчилар яшар эди. Босқинчилар болта ва пичоқлар билан қуролланган эди. Ўзбекистонликнинг бири юрагига санчилган пичоқ зарбидан шу заҳоти жон берди. Қолган уч йигитлар оғир тан жароҳатлари олишди.\n19 ёшдан 33 ёшгача бўлган ўзбек ишчилари кўп қон йўқотишганига қарамай, “тез ёрдам” чақиришга муваффақ бўлдилар. Йигитлар шаҳар шифохоналарига олиб борилди ва тезлик билан операция столига ётқизилди.\nЖабрланувчилар тожик миллатига мансуб Ўзбекистон фуқаролари бўлган. Амир Мақсудовнинг кўзига пичоқ санчилган, шифокорлар унинг кўз олмасини олиб ташлашга мажбур бўлишди. Анвар Мелихоновнинг бошига болта билан уришган. Алишер Ахмадхоновнинг эса жароҳати- ўпкасига шикаст етган.\nҲозир уччала жабрланувчилар шифохонанинг жонлантириш бўлимида, уларнинг аҳволи оғир.\n“Толиб қўлимда жон берди”\nЛипецкнинг “Мой город” газетаси таҳририяти мазкур ҳодисани яқиндан ўрганди. Босқинчилик қурбони бўлган ўзбекистонликлар ҳақида таниганлар илиқ фикр билдирилди.\n“Гастарбайтерлар Каменной Логда липецкликлар қўлида ишлашган. Бу онгли равишда содир этилган бочқинчилик”, деб ёзади GazetaMG.ru.\n– Улар аниқ ўлдириш мақсадида келишган, – дейди манба, – чунки ҳеч нима йўқолмаган. Бунинг устига ишчи йигитлар жуда яхши, тарбияли бўлишган. Россияга пул ишлаш учун келганлар, эртадан кечгача тиним билмай ишлаганлар. Бировга ёмонликлари йўқ эди.\nВафот этган йигитнинг исми Толиб бўлиб, маълумоти бўйича ҳисобчи эди.\nЎз юртида унинг хотини ва ҳали ўзи бирон мартаям кўрмаган 8 ойлик чақалоғи қолиб кетди, деб ёзади GazetaMG.ru.\n“Толиб хатто нима бўлганини тушунмай ҳам қолди. У қўлимда жон берди: кулимсираб қўйдию кўзларини юмди”, дея эслаган Амир мудҳиш воқеа ҳақида.\nШифокорлар ишчиларнинг соғайиши борасида 2 ой муддатини айтганлар, лекин миясига болта урилган ишчи ҳақида бир нима дейиш қийин.\nИшчилар уйга қайтиш тараддудида бўлишган, ҳатто Ўзбекистонга кетиш учун чипта ҳам олишган эди.\nАммо улар уйга қайтишадими ёки қайтишмайдими, қайтсалар ҳам қандай аҳволда, уни Аллоҳдан бошқа ҳеч ким билмайди. Бечора ўзбек бегона юртларда бола-чақа боқаман деб сарсон-саргардон бўлаётган бир вақтда диктатор Каримов тахтни олиб қолиш мақсадида жони ҳалак. Ўзбек мухолифатини йўқ қилиш учун бутун кучини сарф этяпти. Лекин юртидан олисда, болаларини соғиниб интизорликда кун кечираётган, балки кўча супураётган, пол артаётган ва ё иссиқ-совуқ демасдан қурилишларда, оғир ишларда ишлаётган бегуноҳ одамларнинг ҳам уволи борку…\nТаиландда ўзбек фуқароларига ўлим жазоси таҳдид солмоқда\nОзодлик радиоси билдиришича, Таиландга ишлаш учун борган ўзбек фуқаролари турли жиноятлар билан айбланиб. уларга нисбатан ўлим жазоси қўлланилиши мумкин. Таиландда ўзбек фуқароси тўрт полициячи билан бирга италиялик сайёҳларни қўрқитиб, пулини олишга уринганликда айбланмоқда. Яна бири эса август ойи ўрталарида Таиланд пойтахти Бангкокда қиз ўртоғини ўлдириб, жасадини чемоданга жойлаб, сувга ташлаганликда гумонланаётган Собиржон Собиржонов исмли ўзбекистонлик фуқаро эди. Бу Таиландда ўзбекистонликлар қўлга олиниши билан боғлиқ биринчи ҳолат эмас.\nМиллатчилик оқибати бўлиши мумкин\nBBC мухбирлари Ўзбекистонлик муҳожирларга нисбатан кетма-кет содир этилган босқинчилик жиноятлари юзасидан Липецк области ИИБ билан боғланишган:\n– Барча ҳолатлар юзасидан жиноий ишлар қўзғатилган, – дея маълум қилади Липецк области ИИБ Матбуот хизмати раҳбари Наталья Маслакова. – Босқинчилик ҳолати юзасидан тезкор- қидирув тадбири ўтказилмоқда. Мазкур ишга энг яхши тезкор жиноят қидирув бўлими ходимлари жалб этилган. Жиноятчилар бошларига кепка бостириб олган ва юзларига тиббиётчилар ниқобини тутиб олган бўлганликлари учун уларни топиш бироз қийинлашмоқда.\nНаталья Маслакованинг айтишича, ўзбекларга босқинчилик маълум бир жиноий гуруҳ эмас, балки липецклилар орасида ўтган ойларда кучайиб кетган миллатчилик тарафдорлари томонидан содир этилган.\nАслида русларнинг миллатчилик қилишга хақи йўқ десак ҳам бўлади. Сабаби, Улуғ Ватан Уруши йилларида неча минглаган руслар Ўрта Осиё мамлакатларига келиб панох топганлар. Шунингдек, Ўзбекистон, Қирғизистон ва Тожикистон мамлакатларидан Россияга бориб ишлаётганларнинг аксарияти улардан ҳалол меҳнатлари эвазига маош олмоқдалар.


«Болаларни қийнаяпсизлар!» – Фарғонада қуёш тиғида...\n26.07.2021 14:10 0 2500\nБугун Президент мактабларига имтиҳон бошланди. Карантин сабаб очиқ майдонда дейилди ва масалан Фарғона вилояти Фарғона ва Марғилон шаҳар стадионларида ўтказилмоқда.\nМени кечирасизлару, очиқ майдонда дегани, оп-очччиқ стадионда эмас, боғларда ҳам бўлаверади дегани!\nШу кунларда 5-6 даража юқори бўлмоқда, имтиҳон 8-00 да дейилган, ана мана деб 8-10 да берилди, у-бу бўлиб имтиҳондан чиққунча 9-30 бўлди, имтиҳонга 7-30 ларда стадионга ўтиргизиб қўйилди болалар, энди ўйланг, 2 соат сизни шу иссиққа ўтиргизиб қўйишса нима бўлади, расмдаги кишининг кўйлагини сув бўлиб кетганини кўрдингизми?\nУ киши салқинда жон сақлаб туриб шунчалик! Ёки қуйидаги расмда шароит йўқлигидан (йўқ бўладиям-да, болаларга йўқ-ку, ота-оналар билан нима ишимиз бор, денг) битта дарахт соясида талашиб жипс турган кишиларни кўряпсизми, катталар чидолмаяпмиз-ку!?\nНавбатдаги расмда соат 9 ларда олинган суратда ҳарорат 35 даражани кўрсатяпти, тасаввур қилаверинг энди 30-35 даража иссиқда мияси суйилиб бориям чиқиб кетади. Узоқдан кузатиб турибмиз, болалар ўзини ташлаб юборай деворяпти, чеккага олиб кетилиб тиббий ёрдам кўрсатмоқда.\nБитта мактабга кириш учун, 24 та бола олувчи ўринга минглаб болалар шунчалик иссиқда қийналяпти, тўғри, бу энг яхши мактаб, орзуси барчани, лекин барибир булар 10-11 ёшли болалар-ку?!\nЯхшироқ ташкил қилинса бўлмасмиди?\nЎша имтиҳон ўтган стадионни йўлини шундоқ бу томонида ал-Фарғоний боғи бор, мана кейинги суратларни кўринг.\nФарғона вилояти хокимлиги, Президент таълим муассасалари агентлиги биргалашиб мана шу салқин боғни тайёрласа бўлар эдику?! Атрофига икки қатор лента, 10-15 та кўп ички ишлар ходими кетади холос, ҳар ҳолда бутун вилоят болалари иссиқда куйиб, пишиб тест ечмасди, бир кунлик имтиҳонни деб бирон касал бўлиб қолишдан сақланарди.\nАна Тошкентда Ботаника боғи салқинларида ташкиллабсизларку. Нега пойтахт болаларини салқинга, вилоят болаларини иссиққа қўйишларига индамадиларинг? Ёки вилоят болалари иссиқда кўп юриб ўрганган дедими биров?\nШу болалар ҳаммамизни болаларимиз, навниҳоллар. Қани тиббиёт олимларимиз, гапиринглар, шу иссиқнинг бола соғлигига зиёни йўқми? Йўқ, зиён қилмайди, денглар, биз рози.\nҲали 3 кун эрталаб 8 да ва кеч соат 19 да ҳам имтиҳонлар бўлади. 19-00 даги имтиҳонга 17-30 дан бошлаб келади болалар, унда ҳам 40 градусдан кам бўлмайди, болалар имтиҳонга киргунча ўзи тамом бўлади...\nАйтганча, битта нарсага лолман, болаларни имтиҳонга киритиб юборишда ота-онаю болалар орасида ярим см жой йўқ, тиқилинч, имтиҳонга киргач 2 метр ижтимоий масофа сақлаб қўйилгани маъноси нима экан?\nБундай ташкиллаштиришларини кутмагандим. Агентлик ва вилоят ҳокимликларидан болалар соғлиги керак бўлса, зудлик билан ушбу имтиҳонларни салқин жойга, боғларга кўчиришларини ота-оналар ва ўқитувчилар номидан талаб қиламиз!\nимтиҳон иссиқ Президент мактаби\nЁшлар китоб ўқимай қўйганми?\nЖамият 11/10, 19:11\nПрезидент ўқувчилар билан суҳбатлашди


Ноқонуний муҳожирлар: хўрланган ва ҳақоратланганлар - BBC Uzbek - O'zbekiston\nСўнгги янгиланиш 15 июл 2013 - 15:52 GMT\nКоммерсант нашрининг "Ҳокимият" иловаси\nРоссиянинг Коммерсантъ нашри марказий осиёлик ноқонуний меҳнат муҳожирларининг ачинарли тақдири ҳақида ҳикоя қилувчи мақола чоп этган.\nМуаллифларга кўра, Москва ҳокимлигига сайловолди кампаниясида меҳнат муҳожирлиги масаласи байроқ қилинмоқда.\nДеярли барча номзодлар, нашрга кўра, бир фикрда якдил. Яъни, меҳнат муҳожирлари сони қисқартирилиши керак.\nМутахасисларга кўра, сайловолди кампаниясида энг машҳур ва ютиш кафолати бор бўлган мавзу шудир.\nМуаллифлар Олга Алленова ва Сергей Расуловлар ноқонуний меҳнат муҳожирларининг бугунги тақдирини кўчма маънода «қуллар» ҳаётига менгзашади.\nЎзбекистон фуқароси Лутфулло Эшонқуловни Махачқалъадаги машиналар ювадиган корхонада топишди, у ҳушсиз эди деб бошлашади бу ҳикояни муаллифлар.\nЭшонқулов касалхонада кўзини очади ва уни Москвадан Махачқалъага келтиришганини айтади.\n«Иш берувчилар» унга яхшигина иш ваъда қиладилар, ҳали Москвада экан унинг ҳужжатларини олиб қўйишади.\nМосквадан Доғистоннинг тоғли минтақасига келтириб чўпонлик қиласан дейишади.\nТо касал бўлиб қолмаганига қадар у қўй боқиб кун кечиради.\nСаломатлигини йўқотган Лутфулло бир неча кундан кейин касалхонада жон таслим қилади.\nБу орада Доғистонда бир қатор кўнгиллилар ижтимоий тармоқларда бонг уришади, деб ёзадиКоммерсантъ.\nУлар Лутфуллонинг яқинлари билан боғланишга ҳаракат қиладилар.\n"Мемориал" яна меҳнат муҳожирларига ёрдамчи бўлган\nДоғистонлик журналист Зокир Исмоиловга кўра, одамлар меҳнат муҳожирига бунақа муносабатдан ғазабга келишган.\nУлар айни масала ўрганилишини талаб қилишди, аммо ҳозирга қадар жиноий иш очилганми йўқми, аниқ эмас. Умид қиламанки, очилган... Мулозимлар ўз қилмишларига яраша жазо оладилар.\nКўнгилли ҳайрихоҳлар маҳаллий масжид ёрдамида муҳожирни дафн этиш учун маблағ тўплашади.\nАммо Коммерсантъ нашрига кўра, марҳумнинг яқинлари Доғистонга сафар қилишдан чўчишади.\nМосквадаги инсон ҳуқуқлари фаоллари аралашуви билан улар Эшонқуловни Доғистонда диний расм-русумларга мос дафн қилишмоқчи бўладилар.\nЖурналистга кўра, шу орада Лутфуллонинг акаси телефон қилиб Самарқанддан йўлга тушганини айтади.\nТўпланган пуллар жасадни фақат Москвага қадар жўнатишга етади.\nМосквада эса Тожикистон жамғармаси ва Гражданское содействие ташкилотидан Светлана Ганнушкина ёрдами билан тобут Самарқандга жўнатилади.\nҲуқуқ ва миграция ташкилоти ва Мемориалмарказига кўра, ўтган йили Доғистонга келган муҳожирлар сони ва расман рўйхатдан ўтганлар орасида жуда катта фарқ бор.\nИнсон ҳуқуқлари фаоли Елена Денисинконинг айтишича, республикада ишчи кучига эҳтиёж катта, аммо мулозимлар ишлаш ҳуқуқини жуда оз муҳожирларга беришади.\nУнинг айтишича, бу минтақада ноқонуний меҳнат муҳожирлари кўпайишига ҳам сабаб бўлмоқда.\nКоммерсантъ нашрига кўра, Доғистон Муҳожирлар Хизматига ҳар куни Марказий Осиё, Вьетнам ва Хитой фуқаролари келтирилади.\nУлар ғишт заводларидан ташқари қурилиш ва қишлоқ хўжалиги соҳаларида ишлашади.\nЛутфулло Эшонқуловнинг фожеали қисмати алоҳида бир ҳолат эмас, деб ёзади Коммерсантъ.\n"Сазойи" қилинган меҳнат муҳожирлари\nРоссиянинг овлоқ қишлоқларида Марказий Осиёдан келган муҳожирлар қуллар каби ишлатилаётгани бор гап.\nҲатто Москвадаги дала ҳовли эгаларининг айримлари, мана шу қуллар меҳнатини афзал билишади, деб ёзади муаллифлар.\nИш ва турмушнинг абгорлигидан аксарият муҳожирлар саломатликларини бой беришади.\nАммо ноқонуний ишлаётганлари учун ҳам улар кўпинча тиббий ёрдамсиз қолишади.\n"Қулликка тушган ва беркитиб ишлатилаётган муҳожирга ёрдам бериш жуда қийин. Ҳеч ким улар ҳақида билмайди. Муҳими бу ҳолатларни ошкор қилиш, улар ҳақида хабар беришда, дейди меҳнат муҳожирлари касаба уюшмаси раиси Ренат Каримов.\nУмуман олганда, меҳнат муҳожирларини қулларга айлантириш ҳолатлари камаймоқда, дейди у.\nАммо бир неча ойлаб ишлатиб пул бермай қувиб юбориш одат тусига кириб бормоқда.\nКоммерсантъ нашри журналистлари яна бир ўзбекистонлик меҳнат муҳожири билан учрашишган.\nФеруза Тилламуродовага бир ойу 18 кунлик иш ҳақини бермай ишдан қувганлар.\nФеруза икки кун касал бўлиб қолганини, ишга қайтса ўрнига бошқа одам олинганини айтади.\nФерузани ҳам расман ишга олингани ҳақида рўйхатга тиркашмагани ҳуқуқларининг поймол этилишига сабаб бўлади.\nҲозир Феруза барча ҳужжатларини расмийлаштирган.\nИшлаш ҳуқуқини ҳам олган.\nАммо иш берувчилар ҳуқуқларини ҳимоя қила оладиган ишчини эмас, балки ноқонуний меҳнат муҳожирини маъқул кўришади, деб ёзади Коммерсантъ.\nАйрим маълумотларга қараганда, бугун Россияда 10 миллион меҳнат муҳожири бор ва улардан тўқсон фоизи ноқонуний муҳожирлардир.\nИзоҳлар Изоҳлар учун ёпиқ Биринчи бўлиб изоҳ қолдиринг Асосий сарлавҳалар\nГулноранинг шериклари ҳукм этилди


Туркия иқтисодиёт ва технологиялар университетининг Тошкент филиалига кириш имтиҳонлари бўлиб ўтди\n19:39 / 30.08.2020\nФото: Туркия иқтисодиёт ва технологиялар университети\n29 август куни Тошкент давлат иқтисодиёт университетида Туркия иқтисодиёт ва технологиялар университетининг Тошкент шаҳридаги филиалига кириш имтиҳонлари ўтказилди. Бу ҳақда ЎзА хабар бермоқда.\nФилиалда талабалар 2 йўналишда – «Электрон тижорат ва бошқарув» ҳамда «Халқаро бизнес ва тадбиркорлик» соҳаларида таълим олади. Ҳар бир йўналишга 50 нафардан талаба қабул қилинади. Жами 500дан зиёд абитуриент ҳужжат топширган.\nМаълумот учун, Туркия иқтисодиёт ва технологиялар университети 2004 йилда ташкил этилган. Ўзбекистон президенти Шавкат Мирзиёевнинг шу йил февраль ойида Туркияга ташрифи доирасида ушбу ОТМнинг Тошкентдаги филиалини очиш юзасидан меморандум имзоланган эди. 17 июнда филиални ташкил этиш ҳақида ҳукумат қарори қабул қилинди.\nФилиал дуал таълим тизимига асосланган бизнес ва тадбиркорлик йўналишлари бўйича мутахассислар тайёрлайди. Таълим уч семестрлик ўқув жараёнидан иборат бўлиб, талабалар назарий билимлар билан бирга амалий кўникмаларни эгаллайди. Семестрларнинг бири бутунлай амалиётга қаратилган бўлиб, талабалар Ўзбекистондаги ва чет элдаги йирик корхоналарда электротехника соҳасида, тўқимачилик ва мева-сабзавот кластерларида амалий машғулотлар ўтайди.\nТалабалар таълим жараёнида тил бўйича билимини ошириш имконига эга бўлади. чунки дарслар инглиз тилида олиб борилади, қўшимча равишда турк, француз, немис ва хитой тиллари ўргатилади.\nУниверситетга ўқишга кирган иқтидорли ва кам таъминланган талабалар учун Туркия Савдо палаталари ва биржалари иттифоқи ҳамда Ўзбекистон Савдо-саноат палатаси томонидан бир қатор имтиёзлар тақдим этилади.\nЎзбекистон Савдо-саноат палатасидан маълум қилинишича, биринчи ўқув йилида палата томонидан барча талабаларга (ҳар бири учун) 750 доллардан маблағ ажратилади.


30.11.2016 16:50 | Ўзбекистон кубоги\nСамарқанддаги “Динамо” стадионида ўтказилган финал учрашувининг дастлабки дақиқалариданоқ “темирйўлчилар” тажаввускор ўйин кўрсатди. Бунинг натижасида ўйиннинг 2-дақиқасидаёқ ҳисоб очилди. Якунланган мавсумда Олий Лига тўпурари номини қўлга киритган Темурхўжа Абдуҳолиқов кубок финалида ҳам ўз номини таблога ёздириб қўйди.\nУчрашув давомида ҳар икки жамоа ҳужумкор ўйин намойиш этиб, гол киритиш учун кўплаб имкониятларга эга бўлганига қарамай, Самарқандда ўтказилган финалда дарвозаларга бошқа тўп киритилмади.\nШу тариқа Тошкентнинг “Локомотив” клуби ўз тарихида иккинчи бора Ўзбекистон Кубоги соҳибига айланди.\n"Локомотив": 12.Маъмур Икромов, 5.Кахи Махарадзе, 11.Темурхўжа Абдухолиқов, 15.Сардор Мирзаев, 17.Салим Мустафоев, 18.Тимур Кападзе, 20.Ислом Тўхтахўжаев, 22.Санжар Шоаҳмедов (4.Бобурбек Юлдашев 84), 28.Икром Алибоев, 37.Шерзод Файзиев (33.Олег Зотеев 73), 71.Артур Геворкян (10.Марат Бикмаев 53).\n"Насаф": 25.Элдорбек Суюнов, 6.Азиз Ғаниев, 7.Шуҳрат Муҳаммадиев, 18.Баҳром Абдурахимов, 22.Игорь Голбан, 23.Шерзод Аъзамов, 28.Фозил Мусаев, 33.Одилжон Ҳамробеков (15.Шаҳбоз Эркинов 58), 34.Фарруҳ Сайфиев, 38.Дониёр Нарзуллаев, 69.Драган Черан (45.Бобир Абдихолиқов 71).\nЁрдамчи ҳакамлар: Тимур Галеев, Акбар Пўлатов (Тошкент)


Хитойда бир дақиқа ичида содир бўладиган воқелар сизни ҳайратга солади\nХитойда ҳар дақиқада 33 бола туғилади, 20 янги оила қурилади, 26 киши ишга жойлашади.\nБир дақиқада конвейердан 55 автомашина чиқади, 1,2 минг тонна дон етиштирилади, 52,8 млн юанлик ($8,3 млн) маҳсулотлар сотилади ва 157 млн юанлик ($24,8 млн) миллий ялпи маҳсулот яратилади.\n379 млн юанлик ($60 млн) мобил тўловлар бажарилади, 46,8 минг Гбайт мобил маълумотлар узатилади, онлайн-дўконларда 10,4 млн юанлик ($1,6 млн) маҳсулот ва хизматлар сотилади, курьерлар 76 минг жўнатма олади ва юборади. Тезюрар поезд Фусин (复兴号) қарийб 6 км босиб ўтади, Sunway Taihu Light суперкомпьютери 7,5 квинтиллион (7 500 000 000 000 000 000) ҳисоб-китоб қилади, 3,3 млн юан ($0,5 млн) тадқиқотлар учун сарфланади.\nАэропортларидан икки самолёт ҳавога кўтарилади, 272 нафар хитойлик сайёҳ чет элга чиқади. У ерда сайёҳлар $360 минг сарфлайди. 55 хорижлик Хитойга киради.\nДунёда Хитойда ишлаб чиқарилган 2,3 мингдан зиёд мобил телефонлар сотилади. Хитой 29,2 млн юанлик ($4,6 млн) маҳсулотларни экспорт қилади, 23,7 млн юанлик ($3,7 млн) импорт қилади. Хитойнинг хорижий инвестициялари 1,5 млн юанга ($237 минг) етади. Хитой компанияларининг хорижий бўлинмалари эса чет давлатлар хазинасига $57 минг солиқ тўлайди.\nХитой ишчилари бир дақиқада 596 метр йўл ётқизади, улар 16 соатдаёқ Гонконг-Чжухай-Макао сув ости тоннелини ўтказди, Пекиндаги Санюан автомобиль кўпригини бузиб, яна қуриш учун уларга атиги 43 соат кифоя қилди, 60 кун ичида хитойлик нефтчилар тарихда ила маротаба Жанубий Хитой денгизи тубидан рекорд ҳажмда “ёнувчан муз” (сув ва табиий газ бирикмаси) қазиб чиқарди.


29.07.2019 16:14 0 1670\n«РИА Рейтинг» Европанинг қайси мамлакатларида энг ҳамёнбоп бензин сотилишини аниқлади. Хабарга кўра, люксембургликлар ҳаммадан кўра қулай нархлардаги бензинни харид қилишмоқда.\nИккинчи ўринда — Норвегия. Тўғри, бу ерда ёнилғи нархи қиммат, бироқ маош ҳам Европа бўйича энг юқорилардан. Етакчи бешталикка Австрия, Ирландия ва Буюк Британия ҳам киритилди.\nРоссия 16-ўрин билан рейтингнинг ўрталарини забт этди.\nБуни қарангки, рейтингга кўра, ёнилғи нархининг энг юқори кўрсаткичи Украина аҳолисига тўғри келган. Мамлакат фуқароси муайян пулга люксембургликларга қараганда 10, россияликларга нисбатан 3,3 баравар кам бензин харид қилади. Яна шуниси ҳам ажабланарлики, Украинада бензин нархи Европа бўйича энг арзони, аммо уларда иш ҳақи ҳам жуда паст-да.\nРейтингнинг энг қуйи ўринларини Болгария, Руминия, Латвия ва Беларусь эгаллаган.\nТаҳлил 2019 йил июль ойи бошларига тааллуқли статистик маълумотларга таяниб, Европа мамлакатлари аҳолисининг ўртача ойлик маоши ҳамда 95 рақамли бензин нархидан келиб чиқиб амалга оширилган. Фақат Норвегия ва Украина учун 2019 йилнинг май ойидаги маълумотлардан фойдаланилган.\nЕвропа бензин нархи\nКоронавирус 30/10, 14:25\nЕвропада коронавируснинг янги тури жуда тез тарқамоқда\nХориж 01/10, 12:29


Водий томонлардан келган меҳмон қушлар – Сурхон тонги\nБош саҳифа / Маданият / Водий томонлардан келган меҳмон қушлар\nАпрел 4, 2019\tМаданият Изоҳ қолдириш 515 Кўрилди\nБахшилар байрамига наманганликлар ҳам қуруқ келишмаган. Моҳир адрас тўқувчилар, ҳайкалтарош усталар, миллий чолғу созлар ясайдиган ҳунармандлар, ҳатто, туя боқувчилар, қуш парваришловчилар ҳам ташриф буюришган.\n— Асли чеварлик билан шуғулланман, — дейди Наманган шаҳрида яшовчи Абдураҳмон Зиёвуддинов. — Бундан ўн йил бурун дўстим икки жуфт тўти совға қилганди. Уларни парвариш қила бошлагач, қушларга меҳрим тушиб қолди. Бу бора-бора севимли ишимга айланди. Ҳозирда хонадонимда 400 га яқин кабутар, каклик, саъва, тўтиқуш, ғирғир каби қушларни етиштираман. Бундай нуфузли фестивалга биринчи бор иштирок этяпман. Дарвоқе, ўзининг гўзаллиги билан машҳур товус ҳам олиб келганмиз. Бу фестивалга ташриф буюрувчиларнинг кўнглига озгина хуш кайфият улашса, ажабмас.\nТэгларадрас меҳмон Наманган тўқувчи\nОлдинги Вафо ва садоқат тимсоли\nКейинги Хоразмнинг ширин таомлари


Матбуотда реклама санъати - Уч илдиз\nМатба маҳсулотларини тайёрлаш.\nЧоп этиш жараёни.\nГазета реклама воситаси сифатида.\nМатбаа маҳсулотларини тайёрлаш\nШубҳасиз ишлаб чиқариш жараёни сифатли матбаа реклама маҳсулотини тайёрлаш билан жипс боғланган. Жуда яхши ўйланган реклама эълон матнни нотўғри танланган шрифт билан терилгани, зерикарли фотосурат билан безалгани, ёмон босма материали (формаси)дан фойдаланганлиги, фотосуратлар ёки бадиий элементлар бошқа турдаги қоғозда чоп этилгани туфайли беҳуда чиқиши мумкин. Шу боисдан реклама билан ишловчи ҳар қандай одам технологик жараён асосларини билиши зарур. Бу билим охир-натижада унинг кўпгина маблағларини тежайди ва ихлосини қайтармайди.\nЯнги компьютер тизимлари реклама берувчиларга қулайлик ва кенг имкониятларни бермоқда. Дизайнер графиклар ва безовчиларнинг ишларини енгиллаштириб, тезлаштирмоқда. Кенг, ранг-баранг бўёқларни танлаш имконияти ўлароқ улар анъанавий расм чизиш ва фотографиянинг ўрнини босган ҳолда рассом кўрсатмаси бўйича юқори сифатли тасвирларни бериши мумкин.\nМатбаанинг айрим технологик муаммолари:\n– иллюстрациялари техник нозикроқ рангда тасвирлаш,\n– шрифт ўлчамларига аниқ риоя қилиш,\n– иллюстрация теварагида матнни тўғри жойлаштириш,\n– солиштиришнинг зарурлиги,\n– тасдиқдан ўтказиш,\n– такрорлаш ва барча босма материалларни аниқ белгиланган вақтда газета-журналларга жўнатиш.\nРеклама эълони конструкциялаш, бадиий безаш ва матн тасдиғидан ўтгач, кейин ишлаб чиқариш директори ҳамда унинг штатдаги рассомлари ва ёрдамчиларига ўтади. Матбаа ишлаб чиқариш бўлими шрифт ўлчами ва турини танлайди, шундан сўнг матбуот учун материал тайёрлашга киришилади.\nДиректор мазкур лавҳада нима энг муҳим эканлигини имкон қадар тезроқ ҳал қилиши лозим; тезкорлик, сифат ёки иқтисодми? Топилган жавоб реклама тайёрлаш технологик услубини танлаш билан бевосита боғлиқдир.\nШрифтлар туркуми. Шрифтларнинг ҳар хил туркуми мавжуд. Туси жиҳатдан оч, қисман қора ва қора бўлади. Қиялиги – тўғри, қия (курсив (ёзма) унинг бир тури)га ажралади. Кенглиги – кенг, нормал ва ингичка бўлади. Асосий элементларининг тўлиқлиги жиҳатидан контурли, сояли ва штрихли турларга бўлинади.\nЭнг кўп тарқалган шрифтлар – Times New Roman, оддий ва янги газета гарнитураси, кесик журнал шрифти, реклама қора курсив, ярим қора Балтика.\nШрифтларга бўлган асосий талаблар:\n– ишлаб чиқариш,\n– гигиеник ва бадиий.\nШрифтлар пунктларда ўлчанади:\n1п= 0,376 мм.\n1 дюймда 72 пункт бор.\n12 пунктдан ошиқ шрифтлар реклама,\n6 дан 12 пунктгача газета,\n12 дан 16 гача сарлавҳа шрифтлари ҳисобланади.\nМатбаа ижросини танлашда қуйидаги тўрт ҳолни ҳисобга олиш шарт:\n– шрифтнинг ўринлилиги,\n– уйғун ташқи кўриниши,\n– урғу (матн бир қисмини ажратиб кўрсатиш).\nРеклама жойи бўшлиқсиз бўлиши, ортиқча тўлдириб юборилмаслиги керак. Бунинг учун сўзлар ёки ҳарфлар сони саналади. Яхшиси ҳарфларни санаган маъқул, шунда тўлдиришни аниқ хомчўт қилиш мумкин.\nМатн терилиши. Илгари юқори (иссиқ) босма усули мавжуд эди. Бугунги кунда ҳам ундан баъзи туман ва шаҳар босмахоналарида фойдаланилади.\nҲозир асосан фотонабор қўлланилади. Замонавий фотонабор машиналари ўзида компьютер технологияси, электроника ва фотография ютуқларини мужассамлаштирганлиги учун реклама материаллари ишлаб чиқаришнинг асосий воситаси ҳисобланади.\nФотонаборда амалий жиҳатдан турли ўлчамдаги шрифтларнинг чегараланмаган миқдоридан фойдаланиш, материалларни юқори тезликда қайта тиклаш ва кам харажат қилган ҳолда такомиллашган сифатли тасвирга эга бўлиш мумкин.\nФотонабор машинасининг асосий вазифаси – муайян белгининг тасвирини фотопленкага кўчиришдан иборат. Фотооптик машиналар, электрон нур трубкали қурилмалар ва лазерли сканерлар энг кўп қўлланилади.\nМатн набори – бу бир неча босқичдан иборат ягона жараёндир:\n– матнни териш (клавиатурада, ҳарф териш цехида),\n– ажратувчи белгиларни қўйиш,\n– текислаш (автоматик юз беради),\n– юқорида қайд этилган услуб ёрдамида шрифтларни ўрганиш,\n– кўчирилган фотоматериални тузатиш,\n– гранка ва корректурани ўқиш ҳамда қиёмига етказиш.\nЗамонавий қурилмалар ушбу тартибни биринчи босқичдан – матн теришдан тортиб, тайёр маҳсулот олишгача бўлган жараённи бажариш имконини беради. Бундай қурилмаларнинг баъзилари матнни беш рассом қандай тарзда композициясини режалаштирган бўлса, худди шу тахлитда бутун саҳифа қилиб чиқариб бериши мумкин.\nЎтган асрнинг 80-йилларида ривожланган мамлакатларда стол устида турадиган персонал компьютерга эга нашр тизимларидан фойдалана бошлашди. Ҳозир кўпгина реклама агентликлари ва устахоналари ихтиёрида кичик босмахоналар бор.\nЧоп этиш жараёни\nМатериалларни чоп этишга тайёрлаш. Ҳар қандай усул билан чоп этиш учун оргиналнинг босма формаси талаб этилади. Босма юзасини яратишда босма формаларида фотоклише тайёрлаш учун махсус жараён қўлланилади.\nКлише тайёрлаш суратдан бошланади, бироқ суратга олинган тасвир негативи қоғозга эмас, балки махсус сезгир металл пластинкага туширилади. Босма формалари икки хил бўлади: штрихли (нофотографик) ва расмли (фотографияли). Штрихли-чизилган клеше ёки матнли (катта литералари) демак. Бу ерда тондан-тонга ўтиш йўқ, нусхалар афиша ҳарфлари ёки сурат сингари аниқ чиқади.\nРастрли клишелар фотоаппарат, суратга олиш ёрдамида тайёрланади. Фотосурат растр орқали олинади. Растр қанчалик майда бўлса фототасвир шунча аниқ чиқади.\n1 смда 24 чизиқнинг жойлашиши – бу дағал сурат бўлиб чизиқ ва нуқталар кўриниб туради. 48 чизиқлиси бор, бу нормал фото.\nЯхши реклама фотосуратларнинг ҳар бир сантиметрида 72 та чизиқ бор.\nЧоп этиш усули.\nЧоп этишнинг 4 асосий усули бор:\nа) Юқори босма. Барабанга маҳкамланган босма формасидан чоп этилади. Босма формаси кўзгу сингари тескари кўринишга эга, нусха олинганда тўғри тасвир тушади.\nб) Чуқур босма. Чуқурлик бор-йўғи 0,1-0,2 мм.ни ташкил қилади, у бўёқ билан тўлдирилади ва тасвир қоғозга кўчади. Бўёқнинг бундай миқдори тасвир етарлича кўринадиган нусха олишни таъминлайди.\nв) Офсет босма. Бугунги кунда энг тарқалган. Пластинка юзаси текис. Оралиқ ва босма юзаси пластинка сатҳига туширилган махсус таркиб туфайли ҳосил қилинади. Босма қисми бўёқни шимади. Босмайдиган қисми шиммайди. Бу ерда тасвир тўппа-тўғри, чунки тасвир босма формадан қоғозга эмас, балки оралиқ резинали валга, ундан қоғозга узатилади.\nг) Трафарет босма. Алоҳида рангли рекламалар ёки полиграфия машиналарига сиғдиришнинг иложи бўлмаган катта реклама полотнолари тайёрлаш учун қўлланилади. Бунинг учун трафарет тайёрланади. Илгари у шойидан тайёрланган. Шу боисдан трафарет босмани «Шойи графикали босма» дейишган. Эндиликда трафарет андозаси махсус металлардан тайёрланади.\nСодда қилиб айтганда, жараён қуйидаги кўринишга эга – валик босма сатҳи устига қўйилган трафарет узра юргизилади. Агар реклама кўп рангли бўлса, у ҳолда ҳар бир босма қисми учун алоҳида-алоҳида бир неча форма тайёрланади.\nРангли босма. Барча тартиби мос тушади. Фақат босма андозаси фарқланади. Бир хил рангли босма учун босма туридан (усулидан) қатъий назар битта андоза тайёрланади. Кўп ранг учун нечта ранг бўлса, шунча андоза тайёрланади. Ҳар бир ранг ўз андозасига эга бўлади. Ҳар бир рангнинг босма андозаси махсус ранг фильтрлари ёрдамида олинади. Ранг филтрларни (айтайлик сариқ рангли) босма андоза қоплайди, шундан сўнг у расм негативи билан ёритилади. Негатив орқали барча нур, филтр орқали эса фақат сариқ нур ўтади. Натижада босма андозасида зарур бўлган сариқ ранг муҳрланиб қолади.\nТўртта асосий ранг фойдаланилади:\nҚолган ранглар ушбу рангларни қўшиш йўли билан олинади.\nМасалан: яшил – бу, сариқ ва мовий рангларнинг қоришмасидир.\nБитта операция мобайнида оператор керакли участкани ёритиши ёки қоронғилатиши, контрастлик рангни ўзгартириши, айрим қисмларини ёки бутун-бутун фотосуратларни олиб ташлаши мумкин. Барча жараён бир неча дақиқани олади. Сўнгги йилларда компьютер негизида иллюстрацияларни ва матнларни жойлаштириш операцияларини бошқаришга, шунингдек, электрон ретуш қилишга қодир мураккаб нашриёт тизимлари пайдо бўлади.\nГазета реклама воситаси сифатида\nГазетанинг ОАВ сифатидаги афзаллиги:\nМавзуларнинг кенг миқёсда эканлиги;\nУларни танлаб ўқиш имкони (ҳар ким ўзига нима ёқса, шуни ўқийди;\nХудди шу куннинг ўзида ўқилади;\nАхборотнинг моддий эканлиги (айтайлик, мижоз газетани ўзи билан олиб юриши мумкин).\nЖамоатчилик газета рекламасига ТВ ва радиога қараганда кўпроқ ишонади.\nГазета рекламасининг афзалликлари\nКенг аудиторияни қамраб олиш (реклама қамрови ва ўзига хос намойиши);\nГазетани кунда ўқийдиган ва муайян реклама билан қизиқувчиларнинг диққатини танлаб жалб этиш;\nГазеталар реклама берувчиларга анчайин ижодий эркинлик беради. Реклама ҳажми ва усулининг диққат даражаси ва хилини реклама берувчи ният қилгандек танлаш ва ўзгартириш мумкин. Газета ўзида реклама воситалари хусусиятларини уйғунлаштиради.\nРеклама берувчи газета ёрдамида фаол позицияни эгаллаши ва истеъмолчилар муҳитига кириши мумкин. Бу реклама компаниясини битта бозорга марказлаштириш ёки уни миллий матбуотда жойлаштиришни англатиши мумкин.\nГазета ахборот тарқатишнинг фаол воситаси ҳисобланади. ўқувчилар саҳифалар билан танишадилар, мақолаларни белгилаб ёки қирқиб олиб қўядилар, ҳошияларига изоҳ битадилар, газетанинг мазмунини кўздан кечирадилар, ўзларини қизиқтирган ахборотни танлайдилар. Бундай ёндошув реклама берувчилар учун амалий жиҳатдан чексиз имкониятлар очади.\nРеклама воситаси сифатида газетанинг камчилиги\nТанлашнинг чегараланганлиги. Танлаш имконияти бор.лекин етарли эмас, чунки аксарият газеталар турли даражадаги муштарийлар гуруҳини қамраб олади. Кенг кўламли бу гуруҳларнинг манфаати ва эҳтиёжлари реклама берувчиларнинг бозор бўғинига нисбатан мақсадлари билан ҳамиша мос тушавермайди.\nГазета эълонининг нисбатан кам «умр» кўриши.\nГазета ижроси репродукция сифатидан анча ғариб.\nБитта газетада турли рекламалар рақобати.\nГазеталар аудиториясини қамраб олиш бўйича бир-бирини қоплаб кетадилар. Одатда аҳоли бир эмас, икки ва ундан ортиқ газеталарни ўқийди. Реклама берувчи айнан у аудиторияга таъсир қилганига қатъий ишонч ҳосил қилолмайди.\nГазета туркумлари қуйидагича:\nа) етказиб берилишига қараб кундалик ва ҳафталик;\nб) ҳажми бўйича – А-2, А-3, А-4:\nв) ихтисослашган нашрлар (мулкдорлар, солиқчилар, МВД, болалар, аёллар, қариялар учун ва ҳ.к.).\nГазета рекламасининг турлари\nИллюстрацияли реклама. У миллий ва маҳаллийга фарқланади. Ҳамма ерда жойлаштирилиши, оқ-қора ёки рангли вариантда тайёрланиши мумкин.\nТуркумли реклама. Бу эълонлар. У ҳар ҳандай товар хизматини ва ҳар қандай турнинг имкониятларини намойиш этади. Бундай эълонлар, одатда сарлавҳачалар остида товар кўриниш ёки истеъмол хусусияти баён этилиб, сарлавҳачалар асосида колонкаларга гуруҳланади. Масалан, киши ўзига керак бўлган эълонни рекламанинг тегишли бўлимидан топиб ўқийди.\nЖамоавий ва хусусий эълонлар. Бу турли мазмундаги эълонлар Масалан, хусусий шахслар, ташкилотларнинг ҳисоботлари ва танишув эълонлари ва ҳ.к.\nРекламали вставкалар (киритмалар). Улар газетада алоҳида бетга жойлаштирилади. Бундай вставкалар кичик ҳажмли, бутунлай бошқа жойда чоп этилган бўлиши мумкин.\nГазета рекламасининг тўлови\nСтандарт ставкалар ва чегирмалар. Кўпгина миллий газеталар стандарт ставкалар ундиришади, бу уларда чегирмалар йўқлигини англатади. Бир реклама битта номерда бир неча марта эълон қилинганида ёки маҳаллий нашрларда чоп этилганида чегирмалар берилади.\nКесилган ставка. У реклама берувчи томонидан газетага, агар шартнома тузилган бўлиб, бироқ реклама тақдим этилмаган тақдирда тўланади. Масалан, шартнома бир ой муддатга тузилиб, реклама фақат икки ҳафтага белгиланади, қолган икки ҳафта реклама берувчи кесилган (камайтирилган) ставка бўйича ҳақ тўлайди.\nАралаш ставкалар. Бу бир нашрнинг иккита газетасида («Халқ сўзи»-«Народное слово», «Тошкент оқшоми»-«Вечерний Ташкент») эълон қилинган реклама учун.\nЖой ҳисобга олинмаган ставка. Таҳририят ўзи маъқул кўрган саҳифаларга жойлаштиради.\nИмтиёзли жойлаштириш ставкаси. У бошқа турларга қараганда қимматроқ, чунки жой ва саҳифани буюртмачи танлайди, реклама умумий қийматига қўшимча 10 фоиздан 50 фоизгача ҳақ тўлайди.\nРангли реклама. Анча самарали илова саҳифалар қилиш мумкин.\nАлоҳида реклама. Бу айни бир товар ҳақида айни бир ёки бошқа газеталарда айни бир пайтда бир хил ҳажмдаги икки алоҳида рекламадир.\nЎқиш қулайлиги, кучли дифференциаллик. Бунинг устига керакли бичимини таҳририят вставкаларини танлаш мумкин:\nЖурналнинг ранглар гаммаси бойроқ;\nЖурнал доимий аудиторияга эга;\nНуфузли журналларни танлаш мумкин;\nМақсадли аудитория бўлгани учун журнал рекламасининг юқори рентабеллиги.\nТорроқ аудитория қамралганлиги;\nРеклама тайёрлаш муддатининг узунлиги;\nРақобат рекламанинг мавжудлиги;\nЖуда қиммат эканлиги;\nЖурналнинг алоҳида техник имкониятлари:\nа) Қоғоз сифати;\nб) Шрифтлар сифати;\nв) Журналда рекламали журнал (қўш саҳифа, илова саҳифа).\nЖурналлар қуйидагиларга қараб туркумларга ажратилади:\nЖурналда реклама жойини қандай қилиб сотиб олиш мумкин?\nЖой аудиториясига қараб танланади. Журнал аудиторияси бир неча омилга қараб белгиланади. Бирламчи ва иккиламчи ўқувчилар доираси; обуна ҳажми, чакана савдода сотилиши.\nТиражи. Адади бирламчи доира. Ўқилган журнал бошқаларга берилиши мумкин, бу иккинчи доирани ташкил қилади.\nКўпинча журнал тақдири боғлиқ бўлган ва сотиш миқдорига таъсир кўрсата оладиган шахсларга журнал бепул жўнатилади.\nЖурналда мақсадли реклама варақлари\nСтавка. Тариф сеткасидан келиб чиқиб тўланади. Чегирма реклама ҳажми ва неча марта жойлаштирилишига боғлиқ.\nРангли реклама оқ-қорага қараганда 25-60 фоиз қиммат.\nАлоҳида жойлаштириш муқовада илова саҳифаларда ёки саҳифа четига жойлаштиришдан 15-фоиздан 3-5 бараваргача қиммат.\nЖурналлар кўрсатадиган хизматлар:\nа) реклама берувчиларга ва уларнинг мижозларига почта орқали билдирги жўнатиш;\nб) реклама қилинадиган товарлар сотиладиган дўконлар рекламаси;\nв) маркетинг хизмати (дўкон, телефон);\nг) каталог ва рисолалар олиш бўйича карточкалар тарқатиш:\nд) брокерлик хизмати бўйича ахборот.\nСамарадорлиги бўйича 12 тавсия:\nМатнлар ва суратларни жойлаштириш учун мураккаб режалардан фойдаланиш ярамайди. Бир неча майда суратдан кўра яхлит бир катта сурат яхши қабул қилинади.\nФотосуратлар сўзлар билан изоҳланиши зарур. Фотосурат тагидан изоҳлар матнга нисбатан икки марта кўп ўқилиши аниқланган. Фотоизоҳнинг ўзи реклама шиорига айланиши мумкин.\nУзун рекламалардан чўчиманг. Нафақат сарлавҳа балки реклама матни билан танишган кишилар товарингизни потенциал истеъмолчилари ҳисобланишади.\nАгар қимматли товарларни, автомобиль ёки туристик саёҳатларни, саноат маҳсулотларини реклама қилсангиз, потенциал харидорлар муфассал реклама берадиган ахборотдан манфаатдор бўладилар.\nМазмунида инкорлик бўлган сарлавҳалардан қочинг. Кишилар грамматик инкорларни ҳам эслаб қоладилар. Товарингизнинг ижобий томонларини кўрсатинг. Ҳис-туйғуси чиройли сўзлардан фаолроқ фойдаланинг.\nУзун сарлавҳалардан қўрқманг. Сарлавҳалар ҳамиша диққатни жалб қилади.\nЭътиборни тортиш воситаларни қидиринг. Сарлавҳадан сўнг диққатни жалб қилувчи энг ишончли восита – бу ёрқин ва қизиқарли фотосуратдир.\nФотосуратлар расмдан афзал. Тадқиқотлар кишилар расмларга қараганда фотосуратларни 26 фоиз кўпроқ эслаб қолишларини кўрсатади.\nСизнинг рекламангиз таҳририят материаллари билан ёнма-ён туришига эришинг.\nЯгона реклама шаклини ишлаб чиқинг. Барча рекламалар учун ягона босма шаклининг ишланиши таниб олишни икки баробар оширади. Ягона шакл ўқувчига сизнинг эълонингиз бир неча майда фирмаларда эмас, йирик корпорация томонидан берилаётганини англашга ёрдам беради.\nТоварингизни фойдаланишгача ва фойдалангандан сўнг ҳолатини акс эттирувчи фотосуратлар энг яхши реклама ҳисобланади. Имкони бўлса визуал контакдан фойдаланинг.\nТескари қияли шрифтдан фойдаланманг. Бу матнни ўқишни қийинлаштиради. Иллюстрациялар изоҳининг шрифтини майда қилиб юборманг.\nДавоми бўлишини талаб этмайдиган рекламани яратинг. Реклама шиори сарлавҳада акс этиши керак. Ўзингизни кўпгина сабабларга кўра реклама эълоннинг ҳаммаси билан таниша оладиган ўқувчи ўрнига қўйиб кўринг. Рекламани шундай яратингки, ўқувчи ўз нигоҳини фақат унга қаратадиган бўлсин.\nBu ma’ruzadan matbuotda reklama qanday bo’lishi, uning qanday yozilishi, rasmlar qancha razmerda bo’lishi haqidagi qimmatli ma’lumotlarga ega bo’ldim. Bu ma’lumotlar albatta kelajakda bizning ulkan marralarga etishishimizga yordam beradi deb o’ylayman. Buning uchun raxmat..!\nBu maruzada matbuotda reklama san’ati ya’ni, uning shrifti, rangi, o’lchami, harflar soni,uni bezash usullari ,joylashtirish va shu kabi qimmatli ma’lumotlarga ega bo’ldim. Reklamaning san’at darajasiga yetgazish usullarini bilib oldim.\nBu ma’ruza orqali matbuotda qanday qilib reklamani berish uning o’lchamlariga uni bezatilishiga ummuman olganda har bir jihatiga alohida e’tibor berish, bir reklama uchun qancha mehnat talab etilishini tushundim. Hech bir ish shunchaki bo’lib qolmasligini anglayoldim.\nUstoz ushbu maruzangizda men reklama turlari,matbaa reklamasi qanaqa bo’lishi kerakligini va gazeta reklamasi to’lovlari haqida qiziqarli ma’lumotlarga ega bo’ldim .\nOldinlari ish faoliyatim orqali reklama masalasida matbuotga ishim tushgan. Sababi tadbirkorlik faoliyatini targ’ib qilish uchun ushbu xizmatdan foydalanganman. Hozirgi kunda esa jurnalist sifatida matbuot reklamasidan foyda ko’rish sirlarini Donish domladan o’rgandim. Bu esa o’z navbatida zarar qilmaydi.\nMatbuotda reklama berish boshqa ommaviy axborot vositalarida reklama berishdan dizayni va shu orqali ta’sirchanligiga ko’ra birmuncha farq qilsada, uning qulaylik tomonlari ham yo’q emas. Masalan, televideniye yoki radioda beriladigan reklama ma’lumotlarini eslab qolishimiz yoki yon daftarimizga qayd etib qo’yishimizga to’g’ri keladi. Matbuotda esa bular shart emas.\nMa’ruzadan kerakli ma’lumotlar oldim. Hozirgi milliy matbuot o’z reklama imkoniyatlaridan yetarli foydalana olmayapti ekan.\nNext story Халқаро реклама\nPrevious story Радиода реклама санъати


Бу йил деҳқонларимиз қайси маҳсулотни энг кўп етиштирди? – UzFK\nБу йил деҳқонларимиз қайси маҳсулотни энг кўп етиштирди?\nby UzFKUserPosted on October 2, 2020 February 11, 2021\nАмалга оширилган ислоҳотлар туфайли фермер ва деҳқон хўжаликлари фаолиятини ташкил этиш, қишлоқ хўжалиги маҳсулотларини етиштиришда уларни етакчи кучга айлантириш бўйича мустаҳкам ҳуқуқий асос ҳамда зарур шарт-шароитлар яратилди.\nНатижада қишлоқ хўжалиги маҳсулотларининг 99 фоизидан ортиғи фермер ва деҳқон хўжаликлари ҳамда томорқа ер майдонларида етиштирилишига эришилди.\nДавлат статистика қўмитасининг ахборот хизматидан маълум қилишларича, 2020 йилнинг 1 июль ҳолатида кўп миқдорда қишлоқ хўжалиги маҳсулотлари етиштирилган. Агарда уларнинг ҳажми жиҳатидан кўриб чиқадиган бўлсак, энг катта хирмон донли экинлар ҳисобига барпо этилган бўлиб, 51,6 миллион тоннани ташкил этмоқда. Шунингдек, 3,0 миллион тонна сабзавотлар, 1,5 миллион тонна картошка, 1,0 миллион тонна мева ва резаворлар етиштирилган. Полиз экинлари ҳажми эса 205,1 минг тоннага етди.\nШу ўринда бу маҳсулотлар ўзига хос хусусиятлари туфайли жой танлашига ҳам эътибор қаратишга қарор қилдик. Вилоятларнинг иқлим-шароитига кўра, экинлар ҳосилдорлиги билан фарқланади. Мисол учун, Қашқадарёда энг кўп донли экинлар етиштирилган (619,2 минг тонна маҳсулот). Андижонда эса энг кўп сабзавотлар (544,3 минг тонна), Самарқандда энг кўп картошка етиштирилганига (285,4 минг тонна) гувоҳ бўлиш мумкин.\nШунингдек, мева ва резаворлар етиштиришда 233,4 минг тонна билан Андижон вилояти пешқадамлик қилса, Сурхондарёда энг кўп полиз экинлари -54,9 минг тонна етиштирилган.\nPrev Юз нафарга яқин хотин-қизларга кўмак берилди\nNext Тожихол опанинг ибрати


АПЛ клуби қишда "Барселона" футболчисини ўз сафига қўшиб олмоқчи\n18 сентябрь, 2021, 17:15\nТеглар:Барселона | Эвертон | Рафаэль Бенитес\nУни шаҳсан Бенитес хоҳламоқда.\nФранциялик ҳимоячи Клеман Ленгле “Барселона” сафини тарк этиши ва Англия премьер-лигасига йўл олиши мумкин.\nGoal.com тарқатган хабарга қараганда, 26 ёшли футболчининг хизматларига “Эвертон” жиддий қизиқиш билдира бошлаган. Мерсисайдликлар бош мураббийи Рафаэль Бенитес шаҳсан Ленгленинг трансферини қўллаб-қувватламоқда.\n“Ирисчилар” аллақачон Клеманнинг трансфери борасида “кўк-анор ранглилар” билан алоқага чиқишган. Ушбу трансфер давралар оралиғидаёқ амалга оширилиши мумкин. “Барса” раҳбарияти Ланглени 20 миллион евро эвазига қўйиб юборишга тайёр.\nКлеман Лангле жорий мавсум Ла Лигада 2 та учрашувда майдонга тушди. Унинг “Барселона” билан амалдаги шартномаси 2026 йилга қадар имзоланган.\nАнчелотти Англияга футболчи жўнатади\nБенитес, Мойес, Эшпириту ва Тухель. Ким ғолиб бўлади?\nХамес Родригес Мадридга қайтмоқда


ЎзА - 70 килограмм пахта терган 92 ёшли онахон яна пахта теради\n70 килограмм пахта терган 92 ёшли онахон яна пахта теради\nТошкент вилояти Пискент туманида истиқомат қилувчи Куйсиной она Анорбоева 92 ёшда бўлишига қарамасдан пахта даласига чиқиб, теримда иштирок этган эди.\nБу ҳақда вилоят ҳокимлиги ахборот хизмати жорий йилнинг 29 сентябрь куни маълум қилган эди. Ўша куни 70 килограмм пахта терган онахон вилоят ҳокимлиги томонидан тақдирланган ҳам эди.\nОрадан бироз вақт ўтиб, қарийб аср билан юзлашган онахоннинг пахта териши билан боғлиқ ҳолат ижтимоий тармоқларда кенг муҳокама қилинди. Хўш, аслида вазият қандай бўлган, онахонни кимдир пахта теришга мажбур қилганми?\nУшбу саволларга вилоят ҳокимлиги ахборот хизмати ойдинлик киритди. Онахон билан бўлиб ўтган мулоқотдан маълум бўлишича, Куйсиной она ўз хоҳиши билан пахта теримида иштирок этиб, ўша куни 70 килограмм пахта терган. Бола-чақадан тиниб, айни невара-чеваралар даврасида дам оладиган пайтида виждон амри билан пахтазорга отланган онахон бундан кейин ҳам пахта теришини маълум қилган.\n– 16 ёшимдан буён пахта тераман, – дейди Куйсиной она. – Қувватим бўлса, завқим келгандан кейин тераманда. Ким мени мажбурлаб пахта теришдан тўхтатади? Қўлимдан боғлаб қўядими ёки? Ёки ким мени шу ёшимда пахта тер, деб мажбурлаши мумкин? Уйда зерикиб кетдим, ёққан ёмғир ичимга ёғди.


Германияда маълумотларни Wi-Fi орқали узатиш бўйича рекорд ўрнатилди - www.Voydod.net\nГерманияда маълумотларни Wi-Fi орқали узатиш бўйича рекорд ўрнатилди\nКарлсруэ Технология институтининг тадқиқотчилари маълумотларнисимсиз узатиш тезлиги бўйича янги жаҳон рекордини ўрнатди.\nУлар маълумотларнисониясига 100 Гбит тезликда 20 километр масофага узатишга муваффақ бўлди. Бунда олимлар 237,5 ГГц частоталидиапазонни қўллади. Бундан олдинги рекорд бир километр масофага 40 Гбит/с ни ташкил этганди. Янги тажриба учун олимлар радиосигнални узатгичда генерациялашнинг фотонли усулидан фойдаланди.“Приёмник”да тўлиқ интеграциялашган электрон занжирлар қўлланилди. Тажриба доирасида яратилган ускунакенг полосали радио ва оптик толали тизим гибридидан иборат.\nУшбу технология,аввало, ривожланаётган мамлакатлар учун ишлаб чиқилмоқда. Қимматбаҳо оптик толали симларни ўтказиш ўрнигаюқори тезликдаги симсиз алоқадан фойдаланиш мумкин бўлади. Лойиҳа координатори профессор ИнгмарКальфаснинг қайд этишича, 100 Гбит/с тезликда Blu-Ray (ёки бешта DVD) дискка ёзилган контентни икки қурилмаўртасидаги симсиз алоқа ёрдамида икки сония ичида узатиш мумкин.


Пандемия шароитида ҳам тадбиркорларга кенг имкониятлар яратилмоқда! | O'zLiDeP\nКоронавирус пандемияси даврида иқтисодий ўсиш ва инвестициявий фаолликни рағбатлантириш, ишлаб чиқариш суръатларини тиклаш, аҳоли бандлигини ошириш, даромадларини кўпайтириш ва тадбиркорлик субъектларини қўллаб қувватлаш мақсадида Президентимиз томонидан бир қанча фармон ва қарорлар ишлаб чиқилиб, уларнинг ижроси таъминланмоқда.\nБутун халқимиз, шулар қаторида биз тадбиркорлар ҳам йил бошида яхши ниятлар қилиб, ўз олдимизга катта мақсадлар қўйган эдик. Афсуски, юртимизга кириб келган коронавирус касаллиги ҳамма режаларни ўзгартириб юборди. Давлатимиз ушбу вирусни жиловлаш, тарқалишининг олдини олиш учун карантин чораларини қўллашга мажбур бўлди.\nЎшанда ҳамма қатори бизда ҳам “Энди ишлаб чиқаришимиз, буюртмаларимиз нима бўлади, солиқларни қандай тўлаймиз” деган хавотирлар бўлди. Лекин, тез орада Президентимиз пандемиянинг иқтисодиётга таъсирини юмшатиш, тадбиркорлик субъектларини қўллаб қувватлаш бўйича фармон чиқарди. Унга биноан тадбиркорларга қатор солиқ имтиёзлари берилди, кўплаб тўловлар муддати кечиктирилди.\nУмуман, март ойидан бери давлатимиз раҳбарининг карантин шароитида тадбиркорларга қўллаб қувватлашга доир 7 фармони қабул қилинди. Улар асосида макроиқтисодий барқарорликни, иқтисодиёт тармоқлари ва соҳаларнинг узлуксиз ишлашини таъминлаш, ташқи иқтисодий фаолиятни рағбатлантириш, аҳолини самарали ижтимоий қўллаб-қувватлаш, мамлакат аҳолиси даромадлари кескин пасайиб кетишининг олдини олиш учун барча чоралар кўрилди.\nБундан ташқари, Президентимиз раислигида коронавирус пандемияси келтириб чиқарган инқирозга қарши курашиш масалалари бўйича бир нечта видеоселектор йиғилиш ўтказилди. Уларда давлатимиз раҳбари пандемиядан кучли бўлиб чиқишнинг бирдан бир йўли кичик бизнес ва тадбиркорликка қулай шароит яратиш эканини бир неча бор таъкидлади.\nБу ҳақиқатдан ҳам ҳаётда ўз натижасини кўрсатмоқда. Масалан, ўзимизнинг Наманган вилояти мисолида айтсам, карантин пайтида бир неча корхоналарнинг аксариятлари тўхтаб қолган эди. Фақат озиқ-овқат дўконлари ва супермаркетлар каби бир нечта субъектлар ишлади, холос.\nПрезидентимизнинг фармонига мувофиқ, май ойидан корхоналар фаолияти босқичма босқич тиклана бошлади. Карантин пайтида даромад бўлмагани учун давлат томонидан оборотга пул ҳам берилди. Натижада катта ва кичик корхоналар қайта ишга тушди, минглаб одамлар яна ўз ишларига қайтди.\nБундан ташқари, вилоятимиз ҳокимлигининг кўмаги билан янги лойиҳа асосида цех ва корхоналар ишга туширилиб, мингта янги иш ўринлари очилди.\nЎзбекистон Республикаси Президентининг “Тадбиркорлик фаолияти ва ўзини ўзи банд қилишни давлат томонидан тартибга солишни соддалаштириш чора тадбирлари тўғрисида”ги 2020 йил 8 июндаги қароридан сўнг, ўтган икки ойда 67 та фаолият тури бўйича икки мингдан ортиқ фуқаролар бандлиги таъминланди.\nБундай кенг кўламли чора тадбирлар тадбиркорликни қўллаб қувватлашга, иш жойларини сақлаб қолиш билан бирга қўшимча бандлик ва бюджет тушумларини таъминлашга ҳам хизмат қилаяпти.\nТадбиркорлар ва ишбилармонлар ҳаракати – Ўзбекистон либерал-демократик партияси фаоллари тадбиркор ва фермерлар доимий мулоқотда. Улар ҳозирги шароитдаги янгиликларни тушунтириш билан биргаликда, мавжуд муаммоларни тезкор тартибда ҳал этишда ҳам амалий ёрдам кўрсатиб келмоқда.\nХалқ депутатлари Наманган вилоят Кегашидаги\nO’zLiDeP Депутатлик гуруҳи аъзоси


FATTOHHON.COM стр. 119\nART WEEK STYLE.UZ-2013 ЯҚИНЛАШМОҚДА! 29.07.2013 07:17\nФонд Форумнинг энг катта фестивали, нафақат Ўзбекистон, балки бугунги кунга келиб, жаҳоннинг кўплаб ижодкорлари кутаётган, Фонд Форум Васийлик кенгаши Гулнора Каримованинг муаллифлик лойиҳаси Art Week Style.uz-2013 санъат ҳафталиги кунлари яқинлашмоқда!\nБарчанинг эътиборидаги бу санъат ҳафталиги 22-27 октябрь кунлари бўлиб ўтади!\nArt Week Style.uz-2013 ҳафталиги иштирокчилари ва меҳмонларни энг қизиқарли лойиҳалар кутмоқда!\nЖаҳонга машҳур ижодкорлар ва мутахассислар томонидан ўтказиладиган анъанавий маҳорат дарслари,\nмиллий ва жаҳон модаси янгиликлари ҳамда, машҳур дизайнерларнинг либослари намойишлари,\nқизиқарли кўргазмалар ҳамда, кутилмаган мусиқий совғалар!\nArt Week Style.uz-2013 доирасида:\n«Theatre.Uz» IV Халқаро театр фестивали дастури юртимиз, шунингдек, хорижий театрлар томонидан тақдим этилувчи ранг-баранг саҳна кўринишлари, маҳорат дарсларини ўз ичига олади.\n«Олтин гепард» III Тошкент халқаро кинофоруми 19-24 октябрь кунлари бўлиб ўтади ва Бу йилги кинофорум шиори сифатида ўзбекчада “Кўзгу ва тилсимда, акс-садо ва маъжозий ифодада” маъносини берувчи лотинча Per Speculum Et In Aenigmate ибораси танланди. Ташкилотчиларнинг сўзларига кўра, бу йил фильмлар миқдорига эмас, балки уларнинг географиясига урғу берилади.\nҲар йилгидек бу йил ҳам кинофорумда жаҳон киноси юлдузлари иштирок этиши, машҳур ижодкорлардан маҳорат дарслари кутилмоқда.\nVII Тошкент замонавий санъат халқаро биенналеси замонавий тасвийрий санъат усталари ва истеъдодли рассомларга берилади. Бу йилги биеннале мавзуси «Турфа маданиятлар – ягона дунё» деб номланади.\nArt Week Style.Uz бу Марказий Осиёдаги энг катта масштабли маданий лойиҳа бўлиб, Ўзбекистон замонавий ва анъанавий миллий модаси ва санъатини ривожлантиришга қаратилган.\n“Art Week Style.uz-2012” санъат ҳафталиги доирасида ўтказиладиган барча тадбирлар мамлакатимизда ёшлар маънавиятини юксалтириш, ижодкорлар меҳнатини эъзозлаш ва рағбатлантириш борасида олиб борилаётган ислоҳотларга хизмат қилиши шубҳасиз.\nЛойиҳа бир неча йиллардан буён, пойтахтимиз Тошкент шаҳрига бутун дунёдан минглаб меҳмонларни жалб қилмоқда. Бу катта тадбир мамлакатимизда йилда бир марта, октябрь ойида ўтказилади. Унда анъанавий ва замонавий санъатимиз, кўргазмалар, янги модалар ва турли коллекциялар намойишлари ўтказилади. Мазкур санъат ҳафталигида, Ўзбекистонга ташриф буюрган ҳар бир инсон, шарқона гўзаллик, бой тарих, миллий анъаналардан баҳраманд бўладилар.


АҚШнинг энг йирик савдо тармоғи Walmart ИШИД байроғи тасвири туширилган торт тайёрлади\n12:55 / 05.07.2015\nАҚШда дунёдаги энг йирик савдо тармоғи Walmart томонидан тайёрланган ИШИД байроғи туширилган торт намойиш қилинган видеоёзув жамоатчиликнинг кескин эътирозига сабаб бўлди.\nАҚШдаги энг йирик савдо тармоғи Walmart Чак Нетцхаммер исмли бир мижознинг буюртмаси билан ИШИД байроғи туширилган торт тайёрлаб берди.\nНетцхаммернинг айтишича, у Walmart га “Нафрат эмас, мерос” деган ёзуви бўлган Конфедерация байроғи тасвирланган тортга буюртма берган, бироқ компания бу буюртмани рад этган.\nБунга аввалроқ Чарлстонда оқ танли йигит ирқчилик сабаб афроамерикаликлар черковида содир этган терактидан кейин АҚШ компаниялари, жумладан Walmart Конфедератив Штатлар байроқлари туширилган маҳсулотларни сотишни тўхтатганлари сабаб бўлган.\nЧак Нетцхаммер Russian Today телеканалига берган интервьюсида уни бундай тортга буюртма беришга нима ундагани ҳақида сўзлаб берди.\n“Мен уларнинг ғоявий кўрсатмаларини, улар нимани ҳақоратли деб ҳисоблашларини текширишга қарор қилдим. “ИШИД” ҳақида охирги пайтларда янгиликларда кўплаб гапирилмоқда: улар ваҳший ишлар қилмоқда. Walmart компаниясининг сканери ёрдамида мен байроқнинг нусхасини олдим ҳамда бу тармоққа тегишли пишириқлар тайёрлайдиган цехга уни олиб бордим. Улар буюртмани қабул қилишди ва эртаси куни мен тортни олдим. Бунда менга ғалати туюлгани, тортни тайёрлаш учун тасвирни сканер орқали компьютерга киритиш керак. Менимча, бу Walmart корпоратив сиёсатининг нимани ҳақоратли деб ҳисоблаши борасидаги инқирози бўлди. Кўринишича, уларда маҳсулотларнинг ташқи кўринишини назорат қилувчи фильтрлар мавжуд эмас. Улар нима ҳақоратлию, нима ҳақоратли эмас эканлиги ҳақида ўзларича қарор чиқарадилар”, деб айтмоқда Луизана штатида яшовчи Нетцхаммер.


Ўзбекистонда «Президентнинг 1000 нафар ёш кадрлари» лойиҳаси ташкил этилади » Ўзбекистон янгиликлари – Zamin.uz\n18 июль 2019, 16:14\nЎзбекистонда “Президентнинг 1000 нафар ёш кадрлари” лойиҳаси ташкил этилади. Бу ҳақда Ўзбекистон Республикасида 2019-2020 йилларда ёшларга оид давлат сиёсати соҳасида амалга ошириладиган ишларни янги босқичга олиб чиқиш бўйича йўл харитасида айтилади.\n“Президентнинг 1000 нафар ёш кадрлари” лойиҳаси иқтидорли ёш кадрларни раҳбарлик лавозимларига тайёрлашга қаратилган бўлади. Бу борада Ёшлар масалалари бўйича республика идоралараро Кенгаши қарори ишлаб чиқилади.\nБажариш муддати - 2019-2020 ўқув йили. Масъул ижрочилар - Ўзбекистон ёшлар иттифоқи, Олий ва ўрта махсус таълим вазирлиги, Халқ таълими вазирлиги.\nШунингдек, ёш мутахассисларни чекка ҳудудларга юборишга қаратилган “Шаҳардан қишлоққа” лойиҳаси амалга оширилади. Масъул ижрочилар - Олий ва ўрта махсус таълими вазирлиги, Халқ таълими вазирлиги, Ўзбекистон ёшлар иттифоқи, Қорақалпоғистон Республикаси, вилоятлар ва Тошкент шаҳар ҳокимлиги.\nБундан ташқари, ёшларга оид давлат сиёсатига масъуллар компетентлигини аниқлаш, “социал лифт” механизми самарали ишлашини таъминлаш мақсадида психодиагностик тест (“Assessment Centre” ташкил этиш) амалиёти жорий этилади.\nЯнгиликлар » Ўзбекистон » Ўзбекистонда «Президентнинг 1000 нафар ёш кадрлари» лойиҳаси ташкил этилади\n23:39 Ўзбекистонда авиация соҳасида мутахассислар тайёрлаш тикланади


ЎзА - Йўриқномалар\nЎзА Бош директорининг 2019 йил “ 30 ” сентябрдаги\n№ 124-сон буйруғининг №1 иловаси билан\nтасдиқланган Низомга № 2-илова\nЎзбекистон Миллий ахборот агентлиги – ЎзАнинг Илм-фан бўлими (электрон журнал)да тегишли соҳаларга доир илмий-назарий, илмий-амалий мақола эълон қилиш бўйича муаллифлар учун Низомга\nМақола тақдим этиш\nИлмий мақола ОАК талаблари бўйича тайёрланиб, хорижда ва бошқа ихтисослаштирилган илмий журналлар, илмий-амалий конференциялар материалларида нашр этиш учун топширилмаган, оммавий ахборот воситасида чоп этилмаган ва плагиат (кўчирмачилик)га йўл қўйилмаган бўлиши керак. Илмий мақола иш бажарилаётган ташкилот томонидан иккита илмий тақриз ва экспертиза хулосаси билан топширилади.\nЎзА муаллифларга бадал (компенсация), қалам ҳақи тўламайди.\nМақолага бошқа манбаларда нашр этилган ва муаллифлик ҳуқуқи билан ҳимояланган матн, жадвал ва расмлар киритилган бўлса, унда мақолани топширишдан олдин фойдаланилган матн, жадвал ва расмлар эгаларидан рухсат олиниши ёки мақолада ҳавола келтирилиши шарт.\nМақоланинг биринчи бети қуйидагилардан иборат бўлиши керак:\n–муаллиф(лар) исми, отасининг исми, шарифи;\n–муаллиф(лар)нинг илмий даражаси, унвони, лавозими, ишлайдиган ташкилот, шаҳар, мамлакат номи;\n–муаллиф(лар)нинг электрон манзили (e-mail), телефон ва факс рақамлари;\n–барча маълумотлар ўзбек, рус ва инглиз тилларида берилиши керак;\n–бу талаб Илм-фан бўлими томонидан ташкиллаштириладиган республика ва халқаро миқёсдаги илмий-амалий конференция материалларига ҳам тегишлидир.\nМақола аннотацияси ва калит сўзлар\nМақоланинг қисқача аннотацияси 8-10 сатрдан ошмаган ҳолда ўзбек, рус ва инглиз тилларида берилади. Унда тадқиқот муаммоси, унинг долзарблиги, тадқиқот муаммосини очиб бериш учун қўлланилган методология, тадқиқот натижалари, муаллифнинг илмий ва амалий ҳиссаси қисқача баён қилинади.\nКалит сўзлар (индексация учун) 4-6 сўздан иборат бўлиб, ўзбек, рус ва инглиз тилларида берилиши керак.\nМақолада “Times New Roman” шрифти, “Microcoft Word” редакторидан фойдаланиш тавсия этилади. Бетларни автоматик тарзда белгилаш лозим. Жадваллар “Microcoft Word”нинг “Таблица” функцияси орқали киритилади.\nМақола матни шрифти\nМатн шрифти 14, қаторлар оралиғи 1,5 интервалда бўлиши лозим. Мақоланинг максимал ҳажми 16 бетдан ошмаслиги, минимал ҳажми эса 8 бетдан кам бўлмаслиги керак.\nМатнда биринчи марта келтирилганда тўлиқ баён қилиниши керак. Фойдаланилган адабиётлардан олинган материалга ҳавола адабиётлар рўйхатидаги тартиб рақами ва шу адабиётга иқтибос материал жойлашган бетда қавс ичида, матннинг ўзида алоҳида кўрсатилади. Масалан [1;8] тарзида.\nСурат, график, чизма, диаграммалар “расм” сўзи билан ифодаланади.\nФойдаланилган адабиётлар рўйхати камида 8 манбадан иборат бўлиши керак. Ушбу рўйхатда нашр этилган ва мақолада ҳавола этилган адабиётлар келтирилади. Бошқа адабиётлар фақат мақоланинг матнида баён қилинади. Ҳавола этилган адабиётлар саҳифа остида изоҳланмайди. Адабиётлар алифбо тартибида биринчи муаллифнинг шарифи бўйича тузилади ва ОАК талаблари бўйича расмийлаштирилади.\nБарча жадваллар араб рақами билан белгиланади.\nМақола матнида жадвалларни рақамлаш кетма-кетликда бажарилади. Ҳар бир жадвал компонентларини акс эттирувчи сарлавҳа қўйилади. Маълумотларга изоҳ бериш жадвалнинг қуйи қисмига кичик ҳарфлар устки индекси шаклида келтирилади.\nЭълон қилиш муддати ва шартлари\nМақола юқорида келтириб ўтилган талабларга тўлиқ жавоб бериб, муаллиф Ўзбекистон Миллий ахборот агентлиги ҳисоб рақамига белгиланган сўммани ўтказиб берганлиги тўғрисидаги квитанцияни тақдим этганидан сўнг ЎзА веб-сайти Илм-фан бўлими ойнасининг тегишли фан тармоғида уч кун ичида эълон қилинади. Муаллиф ҳақидаги ҳамда мақолада келтирилган маълумотлар, факт, рақамларнинг тўғрилиги, аниқлиги учун муаллиф ва тақризчи жавобгар.\nТўлов: ЎзА расмий сайтида эълон қилинадиган илмий-назарий ва илмий-амалий мақолалар, DOI рақами бериш, диссертациялар ҳимояси тўғрисидаги эълонлардан тушадиган маблағлар Агентликни ривожлантириш жамғармасига туширилади.\nИзоҳ: савол келиб чиққан баъзи мақолалар борасида ЎзА қўшимча маълумот сўраш ҳуқуқига эга.\n100000, Буюк Турон кўчаси 42,\nМурожаат учун маълумотлар: ( +99871) 233-09-21;\nТелеграм: (+99899) 833-62-71


Фурқат Алимардон. Ғирбайди (ҳикоя) | www.ziyouz.uz\nБош саҳифа Ўзбек насри онлайн антологиясиФурқат Алимардон (1991)Фурқат Алимардон. Ғирбайди (ҳикоя)\nФурқат Алимардон. Ғирбайди (ҳикоя)\nЧоп этилган 12.07.2018 12.07.2018 МуаллифZiyouz.uz\nҚиш бўлишига қарамай бирон марта ёлчитиб қор ёғмади. Бир-бирига икки томчи сувдек ўхшаш қишлоқ уйлари. Мўрисидан узиқ-юлуқ тутун чиқаётган уй деразасидан бир неча кун олдин ота-онасини кўргали шаҳардан келган йигирма беш ёшлардаги йигит ҳовлини кузатяпти. Анча йиллардан бери шовқинли, шошқин шаҳарда яшайдиган йигитга қишлоқнинг сокинлиги сабабми, вақт секин ўтаётгандек туюлди. Келганига уч-тўрт кун бўлмадию, у ўзини шаҳардаги таниш-билишларидан нимададир ортда қолаётгандек ҳис этди. Нимадан ортда қолаяпти, қандай ортда қоляпти — тушунарсиз ҳолат. «Эй, авваллари, хотиржам қўй боқиб юраверардим, лекин ҳозир нимадир бошқача, одам шошади!» — дея ўйлади у ичида. Шу пайт уйга кирган укаси:\n— Кўпкари бўлаётган экан, ошналаринг чақирди, бормайсанми? — деди ўн ёш кичик бўлса ҳам акасини сенлаб.\n— Йўқ, бормайман, кимлар бораётган экан ўзи? — сўради йигит бепарво.\n— Беш-олтита синфдошларинг! — деганча бола ташқарилади.\nЙигит бир оз ўйланиб турди-да, бирдан кўпкарига боришга қарор қилди. Велосипеднинг баллони тешилган экан. Эшакка минишга уялган ака-ука, лой кўчада яёв кўпкарига жўнади.\nКўпкарига ҳар ким ненидир излаб боряпти. Биров зот айириш учун, биров томоша, яна биров бошқа бирон нарса учун. Ҳамма нимани излаб бораётганини яхши билади. Фақат, укаси билан қишлоқнинг лой кўчасида туфлиси ифлос бўлганидан ғижиниб, кўпкарига шошаётган йигит нимага бораётганини билмайди.\nЙўлда икковлонга шерик бўлиб қўшилган бир ваҳимакашроқ қўшнилари ховлиқиб.\n— Э, бугун кўпкари зўр бўлади, Наби манқанинг хотирасига уллари улоқ беряпти, — деди.\n— Сиз отингизни миниб чиқмабсиз-да, кўпкари чопмайсизми? — дея ҳазиллашди йигитнинг укаси қўшнисига.\nЙигитнинг хотирасида бир нарса ярқ этиб жонланди. Мактабда бешинчи синфда ўқирди. Синфдошлари билан дарсдан қочиб, қўшни қишлоқдаги суннат тўйида бўладиган курашни кўриш учун боришди. Болалар кураш бошлангунча қорнини тўйғизиб олиш ниятида қурга ўтиришди. Бир-бир косадан қайнатма шўрва ичиб, икков ора бир товоқдан ош ейишди. Шунда ҳам турмай ўтираверган болаларни кўрган тўй хизматчиларидан бири: “Ҳўв, сенлар Наби манқанинг тўйида ўтирибсанми, тур ҳамманг, даврага бор, ҳозир чеккада қолиб кетасан!” — деган гапини эслади. Ичида: “Ўша одамни бир кўришим керак эди-да, майли, энди ўғилларини кўрамиз, начора” деб қўйди. Бир пайтлар шу туманда Наби манқа деган бой киши бўлгани, у одамнинг минглаб қўйларию, юзлаб отлари бўлганини отасидан сўраб билгани, лақаби борасидаги гаплар унинг хаёлидан бир-бир ўтди…\nЕтиб борганларида улоқ бошланган, бир-иккита зот ҳам айрилган экан. Бир чеккадан бориб томошага қўшилган ака-укалар, оломон орасидан ўзларининг тенгқурларини излай бошлашди. Дўстлари билан қисқа салом-аликдан сўнг қий-чувларга тўлган кўпкарисойга термулишди. Икки юздан зиёд от бир-бирини эзиб ташлагудек бўлиб, ерда ётган улоққа интилади. Чавандозлар юзинг-кўзинг деб ўтирмай ёнидагиларнинг ўзими, отими фарқи йўқ қамчи билан айлантириб солади. Баковулнинг қўлида микрофон: “Ҳалол оласан, полвон, фақат ҳалоллл!” деб жар солади. Шу пайт қайсидир полвон “энангдилаб” кимгадир сўкиниб қолди. Бунга баковул: “Ўв, Шокир полвон, зўрлигингизни биламиз, оғизга қаранг, оғизга!” — дейди. Шаҳардан келган йигит ёнидагилардан у “зўр полвон”нинг кимлигини суриштирди. “Ҳа, у олиш бўйича вилоят чемпиони Шерзот полвоннинг акаси-ку!” дейди дўстлари. “Ҳа” деб қўйди йигит лабини тишлаб. Шу пайт баковулнинг “Ҳалол” деган ҳайқириғи қулоқни тешгудек жаранглади. Атрофни шовқин тутиб кетди, биров ҳуштак чалган, биров бақирган. Шовқин сабаб, баковулнинг гапини яхши эшитмаган одамлар: “Ким айирди, ким айирди?” деб бир-бирини сўроққа тута бошлади. Йигит ҳам ёнидагиларнинг гапига қулоқ солди: “Вўҳ, Шокир полвон зотни айирди!” — дейди одамлар бир-бирига ҳовлиқиб. “Зўр деганича боракан-да, бўлмаса шу оломон ичидан улоқни олиб чиқиш осонми!?” — деб қўяди йигит секингина ўзига-ўзи.\nНедир синоатки, одам жисман бир жойда мавжуд, аммо хаёли бошқа жойларда бўлиши мумкин. Йигитнинг ҳам жисми шовқинли кўпкарида қолди-ю, хаёли бебош боладек аллақаёқларга дайдиб кетди: “Мен уйга келсам, бирон нарса қоралаб кетмоқчи эдим. Ҳамкасбларим қишлоқда ижодкор учун детал кўп бўлади, дегич эди. Келганимча бир-неча кун бўлди. Аммо детал-петал топганим йўқ. Ишқилиб бирон материал ёзиб кетай-да!”\n“Ў-ў-ўввв, ҳалойиқ, қулоқ соллл!” баковулнинг қичқириғи йигитнинг хаёлини қочирди: “Отамнинг Деҳқонободдан тўн ёпишган дўсти келган, шу бобомнинг ҳурматига энди ғирбайди қиламиз, бошқа чабоғонлар яқинлашмай туринглар, зотига бир тана қўйилди, босинг бобо!” деди баковул. Томошабинларнинг бу удумни тушунгани жилмайиб, тушунмагани анграйиб қўрага жим қараб турибди. Йигит ёши каттароқ бир танишидан:\n— Ғирбайди, нима ўзи? — деб сўради ҳайратини яширмай.\n— Ғирбайдими? — оғзидаги носини туфлаб, гапида давом этди йигитнинг ҳамқишлоғи. — Кўпкари қилаётган одамнинг қадрли бир меҳмони келган бўлса, шунга бир зот ажратилади. Ҳеч ким у билан улоқни тортишмайди. Шундай, укам!” — деди велосипедига суяниб турган қишлоқдоши.\n— Э-э-э, ғалати удум экан-ку! — деб ўзича норозилик қилган бўлди йигит ҳеч кимга эшитилмайдиган овозда. Шу пайт адирнинг устидан (отини ўшаёққа боғлаб келган бўлса керак) саксонлардан ошган, тўладан келган бобо катта бир чўбир отини улоққа қараб чоптирди. Қўранинг ўртасида ётган улоқ ёнига келиб отини тўхтатди. Шу ердаги йигитлар бобонинг олдига улоқни жойлаштириб беришди. Бобо отига қамчи уриб юз қадамча жойга бориб, баковулнинг ёнига қайтди.\n— Эй бобо, яшанг, зотинғиз ҳалооолллл! — деди баковул микрофонда қулоқни йиртгудек товушда. Сўнгра:\n— Жигитлар полвон бобомнинг зотини опкелинглар! — дея юк машинаси устида кўпкарига қўйилган совринларни тақсимлаётган йигитларга қараб овоз берди.\n— Эй, энағар, манқанинг боласи! Кўпкари қилсанг ҳалол қилда! — деган жаҳлдор овоз келди чавандозлар орасидан. Қўққисдан айтилган бу гапни эшитган баковул:\n— Кимни энағар деяпсан, ўйнашдан бўған! — дея отини чоптириб бориб, бир оз олдин катта зотлардан бирини олган Шокир чавандознинг бошига қамчи билан солди. Шокир полвон бўш келадиган одамми, у ҳам баковулни қамчи билан уриб кетди. Одамлар югуриб бориб бу икки полвонни ажратишди. Иккиси ҳам ўз насибасини олган, отдан тушиб бир четга ўтишди.\n— Уккағар чабоғон, бировнинг тўйини бузгали уялмайсанма? — гинали овозда сўз қотди баковул ёрилган пешонасига дастрўмолини босганча.\n— Мен нимага уялишим керак? Ўзинг уял, шунча одамни термилтириб, бир чолга зот берасан!\n— Эй, уккағар, тентак, бу удум, бобом отамгаям улоқ илдирган! Мен нима қилай? Бобомни қуруқ қўл билан қайтарайми? — деди баковул ҳаммага эшиттириб.\n— Манқанинг боласи, кўпкарига опкелиб бобонгга совға берасанми?! Қайтаётганида бир танани етаклатиб юбор! Ким сенга нима дейди!? Бу ер кўпкари! Ҳамма зотини ҳалол олиши керак! Шунча чавандоз кўпкарига қарға қўригали келганми!? Уларнинг ҳам “Зот оламан!” деган умиди бор. Бўпти, биз кетдик! — дея Шокир полвон отига сакраб минди.\n— Тўхта, қаёққа борасан? Ҳали яна зотлар бор? — деди баковул хижолатли оҳангда.\n— Йўқ, кетаман, ҳув, тентаксойда ҳам бугун улоқ бўлаяпти. Сен ҳамма зотингни таниш-билишларингга бўлиб бер! — дея Шокир полвон отини чоптириб кетди.\nУнинг ортидан бошқа чавандозлар ҳам кета бошлади. Баковул бошини эгиб олган, елкаси силкинар эди. У йиғлаяптими, ёки бошига теккан қамчилар оғриғидан қалтираяптими йигит кўролмади.\nҲамқишлоқлар уйларига қайтаётган маҳал қор учқунлай бошлади. Кўпкарига зот айираман деб келганлар улоқнинг бесамара бўлганидан, томошаталаблар эса томошанинг чала бўлганидан кўнгиллари ғаш тортиб қайтишяпти. Биргина ёнидагиларнинг ҳазил-ҳузулларига парво қилмай, ўзича хурсанд келаётган йигит “Топдим, топдим!” дея пичирлар эди.\nРукнларФурқат Алимардон (1991)\n← Аввалги Аввалги Мансурхон Тоиров. Қирмиз баргли оғочлар\nКейинги → Кейинги: Уильям Сароян. Ҳей, ким бор? (драма)


Июнь ойида ўқиган китобларим – Davronbek's blog\nИюнь ойида ўқиган китобларим\nPosted on July 1, 2019 AuthorDavronbekLeave a comment\nАқоид китоби. Имоми Аъзам раҳматуллоҳи алайҳнинг “Фиқҳул акбар” китобига шарҳ (Тошкент, Ғафур Ғулом номидаги нашриёт-матбаа ижодий уйи, 2019)\nБуюк Имом Абу Ҳанифанинг “Фиқҳул акбар” китоби ақоид борасидаги мўътабар рисолалардан бири бўлиб, у мужтаҳид олимлар учун эмас, оддий ўқувчилар учун мўлжалланган. Унда Ислом эътиқоди, Аллоҳнинг зотий сифатлари, иймон билан боғлиқ энг муҳим масалалар баён қилинган. Зеро, ақидани ўрганиш ҳар бир мусулмон учун фарздир. Таржима ва шарҳ муаллифи Нодирбек Набижон ўғли Имоми Аъзамнинг услубига риоя қилган ҳолда оят ва ҳадислардан далилларни илова қилмаган. Рисола тушунарли, содда тилда баён қилинган.\nАбдураҳмон Раъфат Пошо. Тақво зийнатлаган иймон (Тошкент, “Мовароуннаҳр” нашриёти, 2003)\nКитобда Ислом тарихида муҳим из қолдирган Ато ибн Абу Рабоҳ, Урва ибн Зубайр, Ражо ибн Ҳаё, Ҳасан Басрий, Робиъатур Раъй, Омир ибн Шураҳбил, Қози Шурайҳ ва Омир ибн Абдуллоҳ каби тобеинлар ҳаётидан лавҳалар баён қилинган. Пайғамбаримиз Муҳаммад соллаллоҳу алайҳи васаллам башорат берганларидек, “Асрларнинг энг яхшиси менинг асримдир, ундан кейинги аср ҳам, ундан кейинги аср ҳам”. Тобеинлар ана шу бахтли асрда яшаб ўтганлар. Уларнинг ҳаёти, Пайғамбарни (с.а.в.) кўрган саҳобаи киромдан олган илм ва гўзал ахлоқлари ҳар бир мусулмон учун ибратдир.\nТобеинлар даври Ислом тарихининг ихтилофлар, ҳокимият учун кураш авж олган пайтига тўғри келди. Бу буюк зотлар орасида гарчи ўлим таҳдиди турса-да халифа ва амирга зиғирча ҳам лутф этмай, ҳақ сўзни баралла айта олганлари ҳам, ҳокимларнинг вазири бўлиб, уларни ҳақ йўлга чорлаганлари ҳам бўлган.\nГрегори Дэвид Робертс. Тень горы (Москва, “Азбука”, 2016)\nИкки ой аввал ўқиганим “Шантарам” романининг сиквели (давоми). Романда бош қаҳрамон Линдсей Форднинг Ҳиндистон ва Шри-Ланкада ўтган кейинги ҳаёти ҳикоя қилинади. Линдсей ўзининг маънавий устози Абдулқодир Хоннинг сўнгги васиятини бажо келтириш учун олис тоғдаги авлиё билан тил топишади, янги мафия раҳбарлари билан курашади.\nКўпинча машҳур бўлган асарларларнинг сиквеллари унчалик ҳам муваффақиятли бўлавермайди. “The Mountain Shadow” ҳам шундай, назаримда. Унда биринчи китобдаги жўшқинлик, ўткир сюжетга асосланган воқеалар ривожи камроқ. Асосий эътибор Линдсей ва бошқа қаҳрамонларнинг диалоглари, мушоҳадаларига қаратилган. Шу сабаб китоб анча зерикарли бўлиб қолган.\nМуҳаммад Содиқ Муҳаммад Юсуф. Шоядки тақводор бўлсак (Тошкент, “Чўлпон” нашриёти, 1992)\n“Тирикчилик қийинлашган, одамлар асабийлашган, кимнинг этагидан тутиб, кимга эргашишни билмаётган замонда яшаяпмиз. Буюмларгина эмас, балки сиёсат, қарору фармонларнииг ҳам нархи кун сайин ўзгараётир. Фақат Исломнинггина Ҳақ дин, фақат Қуръоннинггина мангу муқаддас кўрсатма эканлиги бирдай турибди. Қўлингиздаги китоб муаллифи Мовароуннаҳр мусулмонларининг энг азиз, мўътабар кишиларидан бири. У зотнинг пурҳикмат нутқ ва мақолалари, суҳбатларида дин, шариат аҳкомлари оммабоп қилиб тушунтирилган, кишилар тўғри йўлга даъват этилган” дейилади ўша пайтда 100 000 нусхада чоп этилган китоб аннотациясида.\n“Шоядки тақводор бўлсак” — ҳозирги даврда ҳам чоп этилиши жуда қийин бўлган ноёб китоблардан бири. Китобда Ўрта Осиё ва Қозоғистон Мусулмонлари идораси раиси, муфтий Муҳаммад Содиқ Муҳаммад Юсуфнинг маърузалари билан биргаликда, ўша даврнинг сиёсати, иқтисоди, ижтимоий муҳити ҳақидаги қимматли фикрлари ҳам баён қилинган. СССРнинг сўнгги йиллари ва Мустақилликнинг илк йилларида мусулмонларга нисбатан уюштирилган фитналар, миллий низоларга холис муносабатлар билдирилган. Шунингдек, Афғонистон урушилда асир тушган юртдошларимизни Ватанга қайтариш юзасидан мужоҳидлар бошлиғи билан музокаралари ҳақидаги қизиқарли мақолалар ҳам ўрин олган.\n← Previous Previous post: Бишкек таассуротлари: СССРга қайтиб\nNext → Next post: Бишкекке таасирленген өзбекстандык блогер


Навоийда олтин қазиб олаётган фуқароларни қум босиб қолди. Қурбонлар бир неча кун тупроқ остида қолиб кетишган\n10:34 / 06.01.2022\nМаълум қилинишича, воқеа 2021 йил декабр ойининг охирида Конимех туманининг Караката овулида жойлашган Лолазор номи билан аталувчи чўл ҳудудида содир бўлган. Қурбонлар бир неча кун тупроқ остида қолиб кетишган. Навоий вилояти Фавқулодда вазиятлар бошқармаси ходимларининг ҳаракатлари билан техникалар ёрдамида ковланиб, ҳалок бўлганлар 4 январ куни олиб чиқилган.\nБу Лолазорда содир бўлган биринчи ҳолат эмас. 2021 йилнинг 13 ноябр куни ҳам ушбу ҳудудда ноқонуний олтин қазиб олувчиларни тупроқ босиб қолган ва 4 киши ҳалок бўлганди. Уларнинг ҳам 3 нафари шофирконлик эди.